text:
Kasin say Planetan Dalin et Mangangga?
Kasin say Planetan Dalin et Mangangga?
“SAY anggaan na mundo et naynay a makapainteres, nagkalalo la’d saray pelikula.” Ontan so inkuan na kolumnistan si John Scalzi. Akin et labalabay na totoo a bantayan iray pelikulan say eksena to et nipaakar ed anggaan na mundo? “Lapud kabiangan itan ed saray bengatlan katatakotan tayo,” so inyarum ni nen Scalzi. Kasin onabobon kayo? Kasin walaan itayoy makatunongan a rason pian takotan no panon tan kapigan so pangangga na dalin tan amin a bilay ditan?
Ngalngali inagew-agew itayon makakarengel na saray balita nipaakar ed saray kalamidad a manreresulta’d pirmin desyang diad mundo. Saray makapataktakot a litrato tan video na saratan a kalamidad et mabetbet a nipapalabas ed TV tan Internet. Sano makakanengneng itayo na dakerakel a litrato na totoo tan pasen a nadederal, mainomay tayon panisiaan a “say anggaan na mundo” et talagan nagawa tan aliwan sakey labat ya eksena ed saray pelikula.
Say mamapaloor ni ed sayan takot et say teorya na saray sientista nipaakar ed pangangga na dalin. Ipapasakbay ni ingen na arum so tatawagen dan expiration date na dalin. Nen Marso 2008, inreport na Monthly Notices of the Royal Astronomical Society a walaray astronomon angipasakbay a diad loob na manga 7.59 bilyon a taon, deralen na agew so planetan dalin.
Kasin onsabi panaon et mangangga so planetan dalin?
Wala Kasi Expiration Date na Planeta Tayo?
Papaseguroan itayo na Biblia: “Sakey a kailalakan onla, tan sananey a kailalakan so onsabi; balet say dalin mansiansia lawas.” (Eclesiastes 1:4) Sinegurado nen Jehova a Dios a ‘niletneg so dalin ed saray pundasyon to’ tan adesinyo ya “agbalot nagalaw” odino mansiansia lawas. (Salmo 104:5, Maung a Balita) Kasin mairap a panisiaan irayan apuyanan a salita na Dios? Akin et manisia kayo ya agmangangga so dalin, anta ibabaga na arum a sientista a mangangga itan?
Nonot yo pan magano iray lako ya aka-displey ed tindaan. Arum ed saratan so walaan na expiration date. Siopay angikarga ed saratan? Kasin basta labat inkarga itan na manedyer? Siempre andi! Samay nanggawa na saratan a produkto so angikarga ed expiration date. Panisiaan tayo itan a petsa lapud samay nanggawa labat so makaamta no kapigan man-expire so produkto. Di mas nagkalautlan panmatalekan tayo so Nanggawa na planeta tayo! Malinlinew ya ibabaga na Salita To ya ‘inletneg to so dalin’ pian mansiansia lawas. Anggapoy expiration date to!—Salmo 119:90.
Balet, sarag kasi na saray iresponsablin totoo a deralen so planetan dalin anggad punton agla itan naapiger? Seguradon andi! Aliwan singa saray totoon manggagawa na produkto, sarag nen Jehova a ‘gawaen so amin a bengabengatla.’ (Job 42:2) Satan so rason no akin a sikatoy matalek a mangibagan: ‘Say salita ya ompaway ed sangik et onaligwas naani.’ (Isaias 55:11)Makaseguro itayo ya ag-abuloyan na “Amalsa ed sikatayo” so antokaman a mangamper ed sikato diad panumpal to’d saray gagala to ed dalin. (Salmo 95:6) Anto itan a gagala, tan panon itan sumpalen na Dios?
Sumpalen na Panarian na Dios Iray Gagala To
Likud ni ed panamaseguro a say dalin et agmangangga, ibabaga met na Salita na Dios a “tinibukel to [itan] pian sikato so panayaman.” (Isaias 45:18) Anggaman say dalin et panaayaman la ed loob na nilibon taon, agni agawaan na satan so peteg a gagala na Dios.
Si Jehova et “maliket a Dios” tan “inaro toy kaptekan.” (1 Timoteo 1:11, NW; Salmo 37:28, Maung a Balita) Say gagala to et manbilay so amin a totoo a maliket tan bulos manlapud ag-inkahustisya. Pian nasumpal itan a gagala to, impasakbay na Dios a sikatoy mangiletneg na Panarian ed tawen a manguley ed interon dalin. (Daniel 2:44) Sanen wadiad dalin si Jesus, mabetbet ton sasalambiten so nipaakar ed uley na Panarian na Dios. Pinaseseg nen Jesus iray disipulo to ya ipikasi ra itan lapud amta to so amin a bendisyon a nagamoran na dalin diad uley na satan a Panarian. (Mateo 6:9, 10; 24:14) Anto so pigara ed saratan a bendisyon?
▪ Ontalona so kareenan tan kaligenan lapud insipan na Dios a patundaen to iray guerra.—Salmo 46:9.
▪ Wala so magenap a tagano parad amin.—Salmo 72:16.
▪ Agla problema so bunigas tayo lapud “say manaayam agto naani ikuan, Mabeblay ak.”—Isaias 33:24.
▪ Agtayo la manermen, ta “anggapo la naani ipatey.”—Apocalipsis 21:4.
▪ Insipan na Dios a saray totoo to et mangipaalagey na kaabungan da, manayam ed kaligenan, tan “ando lan andon manliket.”—Isaias 65:17-24, Maung a Balita.
Andi-duaruwa a pipilaleken yon panggayagaan iratan a kipapasen. Labalabay nen Jehova a sumpalen so amin ya insipan to. (Isaias 9:6, 7) Ingen, nayarin isipen yo: ‘Nilibon taon lay apalabas sanen imbaga na Dios iratan a sipan to ya akarekord ed Biblia. Akin et agni agawa iratan?
Say Inkaanos na Dios so Sengegay Kilalaban Tayo
Maseguro itayo a “si Jehova et aliwan matantan nipaakar ed sipan to.” Ipapaliwawa na Biblia a maaron ipapatnag na Dios so inkaanos to ed sikatayo. Kanian, napapakiwas itayon ‘ipasen a kilalaban so panaanos na Katawan tayo.’ (2 Pedro 3:9, 15, NW) Balet, akin et kaukolan so inkaanos na Dios parad kilalaban?
Unona ed amin, amta na Dios a sakbay ton nitarya ed totoo so maligen tan maaligwas ya ayaman, kaukolan to nin ‘deralen iray manederal ed dalin.’ (Apocalipsis 11:18, Maung a Balita) Balet lapud panangaro nen Jehova ed saray totoo, “agto labay a naderal so siopaman.” Niarum ni, say mangatatawen ya Ama tayo et maan-anos a manisimbawa ed “mauges a manlapu ed mauges a dalan to.” Lapud saya, ingganggan nen Jehova ya ipulong ed sankamundoan so mensahe na Panarian to. * (Ezequiel 3:17, 18) Amin ya ondengel ed pasakbay na Dios tan mangiyaplika ed saray matunong a prinsipyo to ed bilay da et nilaban tan panggayagaan day maandon bilay ed paraison dalin.
Manilalo ed Dios tan Nilaban
Seguradon karga na Biblia so “maong a balita” parad sikatayo. (Mateo 24:14) Akasulat ditan iray napanmatalkan a salita na Dios a mangibabagan say dalin et agbalot mangangga! Kaaruman ni, unong ed saray propesiya na Biblia, makapanilalo itayon ‘agmanbayag et naandipat la ray totoon mauges.’ Asingsingger lan saray matunong ed imaton na Dios et “tawiren da naani dalin tan manliket ira a dili ed inkadaakan na kareenan.” (Salmo 37:9-11, 29, Maung a Balita; Mateo 5:5; Apocalipsis 21:3, 4) Legan ya agni itan agawa, maan-anos ya iyiimbita na Dios: “Pawil kayo’d siak natan, et nilaban kayo, amin yon totoo ed interon mundo.” (Isaias 45:22, Maung a Balita) Antoy ikiwas yo ed satan ya imbitasyon?
Agta maabig no gawaen yon determinasyon so onapit ed Dios? Papasesegen itayo na Salmo 37:34: “Manalagar ka ed Jehova, tan tonton mo so dalan to, et itandoro to ka a manawir na dalin.” Maliket iray Tasi nen Jehova ya ontulong ed sikayon naaralan iray maandon gagala na Dios ed dalin tan no panon yon nanengneng a mismo so pakasumpal na saratan a gagala.
[Paimano ed leksab]
^ par. 21 Diad panutulok da’d ganggan nen Jesus ya akasulat ed Mateo 28:19, 20, masulok a pitoran milyon a Tasi nen Jehova ed 236 a daldalin so manguusar na manga 1.5 bilyon ya oras kada taon pian ibangat iray totoo nipaakar ed marakdakep a gagala na Dios diad dalin.
[Picture Credit Line ed pahina 22]
Nilitrato na NASA


c: text/html

text:
LEKSION 32
Sakey ya Balon Lider tan Duaran Matapang ya Bii
Dakel ya taon ya si Josue so lider na totoo nen Jehova, balet sikatoy inatey nen 110 so taon to. Nen mabilay ni Josue, si Jehova so dadayewen na saray Israelita. Balet nen inatey la, nandayew irad saray imahen, ya singa gagawaen na saray Canaanita. Lanang ya ag-uunoren na saray Israelita si Jehova kanian pinaulyan ton pairapen ira na sakey ya ari na Canaan ya say ngaran to et Jabin. Akikasi iray Israelita ed si Jehova ya tulongan to ra. Kanian inikdan ira nen Jehova na balon lider, si Barak. Tulongan ira nen Barak ya mandayew lamet ed si Jehova.
Si Debora, ya sakey ya propetesa, et impatawag toy Barak tan walay imbaga ton mensahe ya nanlapud si Jehova, a kuan to: ‘Mangipila ka na 10,000 ya lalaki tan milaban kayod saray sundalo nen Jabin diad kulos na Kison. Diman et taloen moy Sisera, say lider na saray sundalo nen Jabin.’ Imbaga nen Barak ed si Debora: ‘Onla ak basta mila ka.’ Say kuan nen Debora: ‘Sige, mila ak. Balet aliwan sika so mamatey ed si Sisera. Imbaga nen Jehova ya bii so mamatey ed sikato.’
Akila si Debora ed si Barak tan ed saray sundalo to tan tinmatdang irad Palandey Tabor pian manparaan iran mi-guerra. Nen naamtaan itan nen Sisera, tinipon ton tampol iray karwahe ton pan-guerra tan saray sundalo to diad leksab na palandey. Imbaga nen Debora ed si Barak: ‘Panaloen ka nen Jehova ed sayan agew.’ Inmepas ed palandey si Barak tan say 10,000 ya sundalo to tan nilusob da ray kalaban da.
Pinaleppua nen Jehova so danum ed kulos na Kison. Nikutep ed pitek iray karwahe nen Sisera. Kanian intilak to lay karwahe to tan batik la. Atalo nen Barak tan saray sundalo to iray sundalo nen Sisera, balet tinmakas si Sisera! Inmamot ed tolda na biin say ngaran to et Jael. Pinainum nen Jael na gatas si Sisera insan to inulesan. Akaugip iyan naksawan ya sundalo. Angalay Jael na palpal na tolda tan agnampalikas ya inmasingger insan to impanek itan ed ulo nen Sisera. Kanian inatey si Sisera.
Aanapen nen Barak si Sisera. Pinmaway si Jael ed tolda to tan imbaga tod si Barak: ‘Loob ka, ta wadia may lakin aanapen mo.’ Linmoob si Barak tan anengneng to ya inatey lay Sisera. Insan angansion si Barak tan Debora pian idayew si Jehova ta tinulongan to ray Israelita ya taloen iray kalaban da. Diad sinmublay ya 40 ya taon et anggapoy kalaban na Israel.
“Saray bibiin mangiyaabawag na maong a balita et baleg ya armada.”—Salmo 68:11

robotstxt: allowed

filter: keep


text:
LEKSION 31
Si Josue tan Saray Gibeonita
Abalitaan na arum ya bansa ed Canaan so agawa ed Jerico. Implano na saray arari da ya labanan iray Israelita. Balet dumay ginawa na saray Gibeonita. Nansulong iray daan ya kawes, insan ira linmad si Josue tan imbaga da: ‘Arawrawi so nanlapuan mi. Abalitaan mi so tungkol ed si Jehova tan amin ya ginawa to parad sikayo diad Ehipto tan Moab. I-promise yo ya agyo kami lulusoben, ta panserbian mi kayo.’
Anisia si Josue ed sikara tan im-promise to ya agda lusoben iray Gibeonita. Balet kalabas na taloy agew, naamtaan to ya asingger labat manaya so nanlapuan da. Taga ra labat ed Canaan. Tinepetan nen Josue iray Gibeonita: “Akin et tinilaan yo kami?” Inmebat ira: ‘Kasi natatakot kami! Amta mi ya say Dios yon si Jehova so milalaban parad sikayo. Agyo kami komon papateyen.’ Ginawa nen Josue imay im-promise to tan agto ra pinatey.
Ag-abayag, saray Gibeonita et nilusob na limaran arari na Canaan tan saray sundalo da. Sanlabin nanakar si Josue tan saray sundalo to pian iligtas ira. Kasabi dad kabkabuasan, ginmapon tampol so panlalaban. Tinmakas iray Canaanita ya nandurumay inarap da. Balet anggan iner so laen da, pinauran nen Jehova na angkakabaleg ya yelo. Insan impikasi nen Josue ed si Jehova ya agkomon onselek so agew. Akin et ontan so impikasi to anta anggapo nin balot so agawa ya agsinmelek so agew? Lapud baleg so tiwala nen Josue ed si Jehova. Agsinmelek so agew anggad atalo na saray Israelita iray arari na Canaan tan saray sundalo da.
“Komon ta say imbaga yon ‘On’ et on, tan say ‘Andi’ yo et andi, ta say onsulok ed saraya et nanlapud samay sakey a mauges.”—Mateo 5:37


text:
Panon Tayon Makatipid na Kuryente tan Gasolina?
AKADEPENDE tayod kuryente tan gasolina pian pabetelen o papetangen iray ayaman tayo, onandar so luganan tayo, tan nagawaan tayo ray nanduruman aktibidad diad inagew-agew. Pero dakel ya totoo so apektado lapud kulang so suplay diad lugar da.
Parad si Gary ya taga South Africa, “say itatagey na presyo na gasolina” et baleg ya problema. Si Jennifer ya taga Pilipinas et nanaaburido ta mabetbet ya “mankatsep so kuryente.” Imbaga nen Fernando ya taga El Salvador ya “napapagaan ed epekto ed kalikasan.” Diad dakel ya bansa, panlalapuan na polusyon iray planta na kuryente tan gasolina.
Kanian ompan naisip mo, ‘Antoy nagawaan ko ed sayan problema?’
Walay nitulong tayo pian makatipid na kuryente tan gasolina. Dakel so benepisyo no mitulongan tayo. No daiset so konsumo tayo, ondaiset so gastos tayo. Makakatulong tayo met pian naprotektaay kalikasan, tan agtayo la mankaukolan na kaaruman nin suplay.
Amtaen tayoy taloran paraan ya makatipid tayoy kuryente tan gasolina: diad abung, luganan, tan inagew-agew ya aktibidad tayo.
ABUNG
Kontrolen so pangusar na heater tan air-con. Diad impanaral ed sakey ya bansa ed Europe, naamtaan ya anggano bawasan labat na 2 degrees so kapetang na heater no winter, baleg lay natipid ed sakey taon. Oniay imbaga nen Derek ya taga Canada: “Lapud aka-sweater kami no winter imbes ya dirediretson aka-on so heater, makakatipid so pamilya mi.”
Sarag met ya gawaen itan na saramay manguusar na air-con lapud ampetang. Si Rodolfo ya taga Pilipinas et iya-adjust toy air-con pian duga labat so kabetel to. Akin? Kuan to: “Makakatipid kami na kuarta tan kuryente.”
Pansiansiaen ya akakapot so bintana tan puerta no i-switch yoy heater o air-con. * Agnadarak so kuryente no paliisan tayon makapaway so petang o betel. Singa bilang, no akalukas so puerta no panaoy ambetel, mas maabak na kuryente ta andar lan andar so heater.
Likud ed pangikapot na bintana tan puerta, wala ni ray ginawa na arum pian makatipid na kuryente. Singa bilang, angikabit ira na bintana ya say desinyo to et agmainomay ya onsengaw so betel o petang.
Mangusar na mas matipid ya silew. “Imbes ya karaanan iran bombilya so usaren mi, angaliw kami na silew ya mas matipid na kuryente,” kuan nen Jennifer ya abitla nen niman. Anggano mas mabli iratan, mas daiset so konsumo ed kuryente kanian mas baleg lanlamang so natipid.
LUGANAN
Man-commute la no posible. “Onlulugan ak ed tren o manbibisikleta ak paonlad trabaho anggad nayari,” kuan nen Andrew ya tagad Great Britain. Imbaga na libron Energy: What Everyone Needs to Know ya saray kotse tan van et mas daiset so nilugan da kanian mamitlon mas maabak iratan na gasolina nen say bus tan tren.
Iplano so pambiahem. No akaplanoy laen mo, naiwasan moy manpawil-pawil, kanian makatipid kay gasolina, panaon, tan kuarta.
Si Jethro ya taga Pilipinas et walay eksakto labat ya budget to parad gasolina kada bulan. Imbaga to: “Kaukolan kon iplano ya maong so pambiahek.”
INAGEW-AGEW YA AKTIBIDAD
Limitaan so pangusar na ampetang a danum. Base ed sakey ya impan-research ed Australia, “say average ya konsumo ed kuryente na kaabungan lapud water heater et 1.3% na amin ya nakokonsumo ed amin ya syudad,” odino “27% na konsumo na kada abung.”
Lapud maabak na kuryente so water heater, baleg ya tipid no bawasan so pangusar na ampetang a danum. Kanian oniay imbaga nen Victor ya tagad South Africa: “Anggad nayari et daiset labat ya ampetang a danum so usaren mi no manames kami.” Imbaga na scientist ya si Steven Kenway ya “no daiset labat so usaren mon ampetang a danum, panalo kan talaga” lapud “makatipid kay kuryente tan danum, nabawasay kaukolan ya isuplay na saray kompanyan mansusuplay na kuryente, tan makatipid iray pamilya.”
Erepen iray ag-uusaren. Kaibad satan iray silew, appliances, tan arum nin kagawaan ya mankokonsumo na kuryente, singa say TV tan computer. Anggano akaerep iratan, mankokonsumo ni ran siansia na kuryente no aka-standby mode. Irerekomenda na arum ya eksperto ya ekalen iratan ed saksakan odino mangusar na extension cord ya nayarin maminpinsan ya naerep iray aka-standby mode pian makatipid. Ontan so impasal ya gawaen nen Fernando ya abitla nen niman. Imbaga to: “Eerepen ko ray silew tan eekalen kod saksakan iray appliances ya agko uusaren.”
Tua, agtayo nakontrol so itatagey na presyo na kuryente tan gasolina tan agtayo met kontrolado so epekto na satan ed kalikasan, pero sarag tayoy mantipid. Ontan so gagawaen na dakel ya totoo diad interon mundo. Siempre, kaukolay sagpot tan pamplano pian makatipid tayoy kuryente tan gasolina, pero isip mo ray benepisyo. Imbaga nen Valeria ya tagad Mexico: “Makakatipid ak, tan makakatulong ak pian naprotektaan so kalikasan.”
^ par. 10 Tumboken so instruction manual pian dugay pangusar ed heater o air-con yo. Singa bilang, wala ray appliances ya kaukolan toy preskon suplay na dagem odino ventilation kanian kaukolan ya sagpaminsan ya lukasan so puerta o bintana.


text:
Say Espiritu so Mantatasi a Kaiba na Espiritu Tayo
“Say espiritu so mantatasi a kaiba na espiritu tayo a sikatayoy ananak na Dios.”—ROMA 8:16.
1-3. Akin ya espisyal ya agew so Pentecostes, tan panon ya asumpal so nipropesiyad Kasulatan diad saray agawa ed saman ya agew? (Nengnengen so litratod gapo na artikulo.)
KABUASAN na Simba ed saman, manga alas nuebe. Espisyal iman ya agew parad saramay walad Jerusalem—agew na piesta tan sabaton met. Niyapay lad templo iray regular ya ibabagat kada kabuasan. Maliket lan tatalaranan so pangiyapay na atagey a saserdote ed duaran alebaduraan a tinapay ya gawad balon ilik, bilang say apay ya ipapayapay. (Lev. 23:15-20) Saman ya agew so gapo na panag-ani na trigo. Taon 33 C.E. ed saman, tan agew iman na Pentecostes.
2 Legan ya nagagawa iratan ed templo, walay mas importantin nagawa diad sakey a kuarto ed tagey diad syudad. Manga 120 ya Kristiano so nantitipon tan ‘mantutultuloy ya manpipikasi.’ (Gawa 1:13-15) Say nagawad sikara et mikonektaan ed gagawaen na atagey a saserdote kada Pentecostes, tan nasumpal met ed sikara so impropesiya nen propeta Joel manga 800 taon lay apalabas. (Joel 2:28-32; Gawa 2:16-21) Anto itan ya importantin nagawa?
3 Basaen so Gawa 2:2-4. Nikalbo so masanton espiritu na Dios ed saraman ya Kristianon nantitipon diad kuarto ed tagey. (Gawa 1:8) Ginmapo ran nampropesiya, odino nantasi, nipaakar ed marakdakep iran bengatla ya anengneng tan nadngelan da. Impaliwawa nen apostol Pedro so labay ya ibaga na saman ya agawa diad dakel a totoon nandaragup kayari na satan. Insan to imbagad sikara: “Magbabawi kayo, tan manpabautismo so kada sakey ed sikayo diad ngaran nen Jesu-Kristo pian naperdona iray kasalanan yo, tan makaawat kayo na masanton espiritu bilang regalo.” Ami-amin et manga 3,000 so angawat ed saman ya imbitasyon, abautismoan, tan akaawat na insipan ya masanton espiritu.—Gawa 2:37, 38, 41.
4. (a) Akin ya importantid sikatayo iray agawa nen Pentecostes? (b) Anto ni so nayarin importantin agawa diad panaon nen Moises ya mipetekan ed satan ya agew? (Nengnengen so kaaruman ya impormasyon.)
4 Akin ya importante ed sikatayo so Pentecostes 33 C.E.? Aliwan lapud samay agawad templo ed Jerusalem, noagta lapud sinumpal ed saman nen Jesu-Kristo, say Atagey a Saserdote, so amin ya detalye na propesiya. [1] Diad saman ya agew, angiyapay so atagey a saserdote na duaran simbolikon tinapay ed si Jehova. Say alebaduraan ya tinapay ya inyapay ed templo et irerepresenta to ray alanaan a disipulo ya nanlapud makasalanan ya totoo tan nagmaliw ya tinagibin ananak na Dios. Diad satan et alukasan so pankanawnawa parad arum ya “unonan bungabunga” ya manlapud totoo. Onla rad tawen tan kaiba iran manuley ed Panarian ya mangiter na amayamay a bendisyon ed saray matulok ya totoo. (Sant. 1:18; 1 Ped. 2:9) Kanian balanglan say ilalo tayo et manayam ed tawen kaibay Jesus odino manbilay ya andi-anggaan diad paraison dalin, importantid sikatayo iray agawa ed saman ya agew!
ANTOY NAGAWA NO NALANAAN SO SAKEY?
5. Panon tayon amta ya aliwan amin ya alanaan et nilanaan ed pareparehon paraan?
5 No sakey kad saramay disipulo ya walay dinmapon diladila a singa apoy diad ulom, seguradon agmo nalingwanan iman ya agew. Segurado kan alanaan ka na masanton espiritu, lalo la no naikdan ka met na mamilagron regalo ya makapansalita na sananey a lenguahe. (Gawa 2:6-12) Balet kasin amin ya alanaan na masanton espiritu et nalanaan ed makapadinayew a paraan a singa samay agawad inmunan grupo na manga 120 a disipulo? Andi. Saray arum ya wadman ed Jerusalem ed saman ya agew et alanaan nen nampabautismo ira. (Gawa 2:38) Anggapoy diladilan singa apoy ya dinmapod ulo ra. Tan aliwan amin ya alanaan a Kristiano et nilanaan diad mismon bautismo ra. Saray Samaritano et amalabas ni panaon kayari na bautismo ra antis iran alanaan na masanton espiritu. (Gawa 8:14-17) Tan diad nikadkaduman agawa, alanaan na masanton espiritu si Cornelio tan say sankaabungan to antis ni ran abautismoan.—Gawa 10:44-48.
6. Antoy naawat na amin ya alanaan, tan antoy epekto na satan ed sikara?
6 Kanian aliwan amin ya alanaan et nalanaan ed pareparehon paraan. Say arum et nayarin natebek da lan tampol, balet say arum et kalkalna ran natebek. Balet, anggan panoy paraan na pagmaliw dan alanaan, oniay indeskribe nen apostol Pablo ya naawat na balang sakey ed sikara: “Sanen anisia kayo, atatakan kayo na insipan a masanton espiritu, a saya so unona lan pakaseguroan na tawir tayo.” (Efe. 1:13, 14) Usaren sirin nen Jehova iyan masanton espiritu to pian malinlinew ed sarayan Kristiano ya pinili to ran onlad tawen. Diad sayan paraan, say masanton espiritu et magmaliw ya pakaseguroan odino garantiya ya manbilay iran andi-angga diad tawen, aliwan diad dalin.—Basaen so 2 Corinto 1:21, 22; 5:5.
7. Antoy kaukolan a gawaen na alanaan a Kristiano pian naawat toy ilalo ton onlad tawen?
7 Kasin say Kristiano ya makaawat na sayan pakaseguroan odino garantiya et segurado lan onlad tawen? Andi. Sikatoy segurado ya inimbitaan, balet naawat to labat so ilalo tod tawen no mansiansian matoor ed si Jehova. Oniay impangipaliwawa nen Pedro: “Lapud saya, agagi, gawa yoy anggaay nayarian yon makapansiansia a matoor bilang saray tinawag tan pinili; ta no itultuloy yon gawaen iraya, agkayon balot napelag. Diad tua et mabunbunlok a niiter ed sikayo so pribilehyon pakaloob ed andi-anggaan a panarian na Katawan tan Manangilaban tayo, si Jesu-Kristo.” (2 Ped. 1:10, 11) Kanian balang sakey ya alanaan a Kristiano et kaukolan ton gawaey anggaay nayarian to pian mansiansian matoor. Ta no andi, agto lanlamang naawat so ilalo to anggano inimbitaan la.—Heb. 3:1; Apo. 2:10.
PANON YA NAAMTAAN?
8, 9. (a) Akin ya mairap a talosan na maslak a totoo no antoy nagawad sakey a too no nalanaan? (b) Panon ya naamtaan na sakey ya sikatoy inimbitaan ya onlad tawen?
8 Mairap a talosan na maslak ed saray lingkor na Dios natan no antoy nagawad sakey a too no sikatoy nalanaan. Normal met labat itan ta agda ni asali. Say orihinal a gagala na Dios ed totoo et manbilay ya andi-anggaan diad dalin. (Gen. 1:28; Sal. 37:29) Nikadkaduman uksoyan so pamili ed arum a totoo pian manuley ed tawen bilang arari tan saserdote. No nalanaan ira, manguman so panagnonot, liknaan, tan ilalo ra, kanian say pipilaleken da la et say pambilay ed tawen.—Basaen so Efeso 1:18.
9 Balet panon ya naamtaan na sakey a sikatoy inimbitaan ya onlad tawen odino akaawat na sayan espisyal ya garantiya? Malinew so ebat ed samay imbaga nen Pablo ed saray alanaan ya agagi ed Roma ya “tinawag pian magmaliw a masanto.” Imbaga tod sikara: “Ag-itayo magmaliw ya ariripen tan antakot lamet, balet diad panamegley na satan ya espiritu et sikatayoy tinagibi bilang ananak tan saya so mamakiwas ed sikatayon onkelyaw: ‘Abba, Ama!’ Say espiritu so mantatasi a kaiba na espiritu tayo a sikatayoy ananak na Dios.” (Roma 1:7; 8:15, 16) Panamegley na masanton espiritu, ipamoria na Dios ed sakey a too ya sikatoy inimbitaan ton manuley ed tawen bilang ari ya kaiba nen Jesus.—1 Tes. 2:12.
10. Antoy labay ya ibaga na 1 Juan 2:27 ya say sakey ya alanaan a Kristiano et agto kaukolan ya wala ni mangibangat ed sikato?
10 Saramay akaawat na sayan espisyal ya imbitasyon na Dios et agla kaukolan ya wala ni mamaneknek odino mangipaseguro ed sikara ya alanaan ira. Ekalen nen Jehova so antokaman ya panduaruwa ra. Oniay imbaga nen apostol Juan ed saray alanaan ya Kristiano: “Sikayoy nilanaan na Masanton Dios; amin yo et walaan na pikakabat.” Inyarum to ni: “Sikayoy tinuro na Dios diad panamegley na espiritu to tan mansiasiansia ed sikayo iyan espiritu, tan agla nakaukolan a wala ni mangibangat ed sikayo; balet say impanuro to et tua tan anggapoy katilaan, tan ibabangat na satan ed sikayo so amin a bengatla. Mansiansia kayon mikasakey ed sikato unong ya imbangat na saya ed sikayo.” (1 Juan 2:20, 27) Kaukolan met na saray alanaan so paibangat ed espiritual a singa saray arum. Balet agda la kaukolan ya wala ni mangipaseguro ed sikara ya alanaan ira. Inusar la nen Jehova so masanton espiritu to, say sankabiskegan ya pakayari ed uniberso, pian ipaseguro itan ed sikara!
‘NIANAK IRA LAMET’
11, 12. Antoy nayarin isipen na sakey ya alanaan a Kristiano, balet antoy agto panduaruwaan?
11 Saramay Kristianon nalanaan na masanton espiritu et manguman iran maong, kanian imbaga nen Jesus ya ‘nianak ira lamet,’ odino nianak manlapud tawen. [2] (Juan 3:3, 5) Onia ni impaliwawa to: “Agka mankelaw lapud imbagak ed sikan, Nepeg a nianak kayo lamet. Say dagem et onsiplog ed inerman a labay to, tan narengel mo so ungol na satan, balet agmo amta no iner so panlalapuan tan aarapen to. Ontan so balang sakey a nianak ed espiritu.” (Juan 3:7, 8) Malinew sirin ya ag-eksakton natalosan na saray aliwan alanaan so liknaan na pagmaliw ya alanaan.
12 Nayarin isipen na saramay alanaan: ‘Akin et apili ak? Akin et siak aliwan say arum?’ Ompan isipen da ni ingen no talaga kasin makanepegan ira. Balet agda panduaruwaan ya inimbitaan ira. Malikeliket tan misalsalamat ira. Say liknaan da et singa si Pedro nen imbaga ton: “Narayew komon so Dios tan Ama na Katawan tayon Jesu-Kristo, ta unong ed baleg a panangasi to et nianak itayo lamet diad sakey ya agmanganggan ilalo diad panamegley na inkioli nen Jesu-Kristo manlapud inaatey, diad agnaderal tan agnarutakan tan ag-onkupas a tawir. Nigana itan ed tawen parad sikayo.” (1 Ped. 1:3, 4) No nabasa itan na saray alanaan, nalikna ran personal ya mitotongtong ed sikara so Ama ra ed tawen.
13. Panon ya manguman so panagnonot na sakey no sikatoy nalanaan na masanton espiritu, tan antoy rason na satan ya pananguman?
13 Antis iran nalanaan na espiritu na Dios, say pipilaleken na sarayan Kristiano et say pambilay na andi-anggaan diad dalin. Tatalaranan da lay panaon ya gawaen nen Jehova ya paraiso iyan dalin tan ekalen toy amin ya kaugsan. Nayarin naisip da ni ingen ya aabeten da ray kapamilya o kaaro dan napaoli. Tatalaranan da met lay panayam ed ipaalagey dan abung tan pangan ed saray bunga na kiew ya itanem da. (Isa. 65:21-23) Balet, akin et anguman so panmoria da? Aliwan lapud agla ra maliket ed satan ya ilalo ra odino lapud walay emosyonal ya problema da. Aliwa met ya lapud biglan naisip dan makapakesaw tan makapasawa so manbilay na andi-angga diad dalin, odino pian nasali da labat no panon kasi manbilay ed tawen. Imbes, si Jehova so nandesisyon parad sikara. Nen inimbitaan to ra, inusar toy masanton espiritu to pian umanen so paraan na panagnonot da tan say ilalon pipilaleken da.
14. Antoy panmoria na saray alanaan ed bilay da diad dalin?
14 Nibaga tayo kasi ya labay la na sarayan alanaan so ompatey? Oniay inyebat nen Pablo: “Diad tua et oneey-ey tan nabebelatan itayo a walad sayan tolda; aliwan lapud labay tayon lakseben iya, noagta labay tayon isulong imay sakey, pian samay ompatey et akmonen na bilay.” (2 Cor. 5:4) Aglabay na sarayan Kristiano so ompatey. Labalabay day manbilay tan usaren so kada agew ya manlingkor ed si Jehova ya kaiba iray kakaaro tan kakanayon da. Balet, diad amin ya gagawaen da, naynay dan sankanonot so marakdakep ya ilalo da diad arapen.—1 Cor. 15:53; 2 Ped. 1:4; 1 Juan 3:2, 3; Apo. 20:6.
KASIN INIMBITAAN KA NEN JEHOVA?
15. Antoy agmamaneknek a say sakey et alanaan na masanton espiritu?
15 Nayarin maniisip ka no kasin inimbitaan ka nen Jehova ya onlad tawen. No iisipen mon ompan pinili to ka, dalepdep mo irayan importantin tepet: Pakaliknam kasi et agaylay seseg mo ed ministeryo? Kasin maseet kan manaral na Biblia tan labalabay mon usisaen iray “aralem a kanonotan na Dios”? (1 Cor. 2:10) Naiimanom kasi ya talagan bebendisyonan nen Jehova so ministeryom? Kasin pirmi so pilalek mon gawaey panlabayan nen Jehova? Kasin naliliknam ya responsabilidad mon tulongan so arum ed espiritual? Nanenengneng mo kasin personal kan tutulongan nen Jehova? No say ebat mo ed sarayan tepet et malinew ya on, labay to kasin ibaga et naimbitaan kan onlad tawen? Andi. Akin ey? Lapud saratan et naeeksperiensya met na amin ya lingkor na Dios, alanaan man ira odino andi. Tan diad panamegley na masanton espiritu to, sarag ya iter nen Jehova so parehon pakayari ed anggan siopan lingkor to, antokaman so ilalo ra. Diad tua, no manduaruwa ka no kasin onla kad tawen, paneknek itan ya agka inimbitaan. Saramay pinili nen Jehova et agda panduaruwaan no kasin inimbitaan ira odino andi, ta segurado ira!
16. Panon tayon amta ya aliwan amin ya pinakiwas na espiritu na Dios et inimbitaan ya onlad tawen?
16 Diad Biblia, nanengneng tayo ray dakel ya alimbawa na matoor ya totoon pinakiwas na masanton espiritu, balet anggapoy ilalo ran manayam ed tawen. Say sakey et si Juan Bautista. Imbaga nen Jesus ya anggapo lay babaleg nen si Juan, balet imbaga to met ya agkaiba si Juan ya manuley bilang ari diad tawen. (Mat. 11:10, 11) Si David et pinakiwas met na masanton espiritu. (1 Sam. 16:13) Sikatoy tinulongan na satan ya talosan iray aralem a bengatla nipaakar ed si Jehova tan pinuyanan ni ingen ya mangisulat ed arum ya parte na Biblia. (Mar. 12:36) Anggaman ontan, nen Pentecostes et imbaga nen apostol Pedro ya si David et “agsinmegep ed tawen.” (Gawa 2:34) Inusar nen Jehova so masanton espiritu to pian ikday pakayari irayan lingkor to a manggaway makapakelaw iran bengatla, balet agto itan inusar pian ikdan iray espisyal a garantiya ya manayam irad tawen. Aglabay ya ibaga na satan ya ag-ira manepeg odino kualipikado, noagta simpli labat so labay ya ibaga na satan—paolien ira nen Jehova diad paraison dalin.—Juan 5:28, 29; Gawa 24:15.
17, 18. (a) Anton ilalo so tatalaranan na karaklan ed saray lingkor na Dios natan? (b) Anto ran tepet so pantongtongan tayo diad ontumbok ya artikulo?
17 Karaklan ed saray lingkor na Dios natan et ag-inimbitaan ya onlad tawen. Parehoy ilalo ra ed si David, Juan Bautista, tan dakel ni ran matoor a lalaki tan bibii nensaman. Singa si Abraham, tatalaranan day pambilay ed dalin bilang sakop na Panarian na Dios. (Heb. 11:10) Diad sayan panaon na anggaan, daiset la ray alanaan ya wadia nid dalin. (Apo. 12:17) Labay ya ibaga et dakel lan kabiangan na 144,000 so inatey ya matoor tan wala la rad tawen.
18 Balet, no bilang ta ibaga na sakey ya agi ya sikatoy alanaan, antoy nepeg ya isipen na saray agagin say ilalo ra et manayam ed dalin? No walay kakongregasyon yon mamangan na tinapay tan oniinum na alak diad Memoryal, antoy nepeg ya reaksion mo? Kasin mapaga ka ompan naaruman so bilang na saramay mangibabaga ya inimbitaan iran onlad tawen? Naebatan iratan a tepet ed onsublay ya artikulo.
^ [1] (parapo 4) Say Pentecostes et posiblin mipetekan ed samay panaon ya niiter so Ganggan diad Sinai. (Exo. 19:1) Kanian nayarin samay agew ya nagmaliw a kabiangan na Ganggan a sipanan so Israel panamegley nen Moises et mipetekan ed agew ya nagmaliw a kabiangan na balon sipanan so espiritual ya Israel panamegley nen Jesu-Kristo.
^ [2] (parapo 11) Parad arum ya eksplinasyon no antoy labay ya ibaga na kianak lamet, nengnengen so Say Panag-bantayan, Abril 1, 2009, p. 3-11.


text:
SEKSION 6
Sampot a Parte na Ministeryo nen Jesus
“Onsabi ed sika so arim.”—Mateo 21:5
DIAD SAYAN SEKSION
KAPITULO 101
Pangdem ed Abung nen Simon diad Betania
Walay ginawa nen Maria ya agi nen Lazaro a nansengegay isyu, balet sikatoy indepensa nen Jesus.
KAPITULO 102
Linmoob ed Jerusalem so Ari ya Akalugan ed Asno
Sinumpal to so propesiyan nipasakbay la ed apalabas a liman lasus a taon.
KAPITULO 103
Alinisan Lamet so Templo
Saray manlalako ed Jerusalem et singa met legal ya mannenegosyo, kanian akin ya tinawag ira nen Jesus ya matatakew?
KAPITULO 104
Kasin Ipanengneng na Saray Judio so Pananisia?
Wala kasi pandumaan na panisiad si Jesus tan ikiwas lapud satan?
KAPITULO 105
Inusar so Kiew ya Igos Pian Manbangat Nipaakar ed Pananisia
Imbangat nen Jesus ed saray disipulo to so pakayari na pananisia tan impaliwawa to no akin ya impulisay na Dios so bansan Israel.
KAPITULO 106
Duaran Ilustrasyon Nipaakar ed Kaubasan
Amtaen no antoy labay ya ibaga na saray parabolo na laki ya ingganggan to ray anak ton mankimey ed kaubasan to tan say laki ya impaabang toy kaubasan to ed mauges iran tomatanem.
KAPITULO 107
Impatawag na Ari Iramay Inimbitaan ed Bansal
Say parabolo nen Jesus et sakey a propesiya.
KAPITULO 108
Ag-apatitan si Jesus
Ag-akasel ed imbaga to iray Fariseo, insan saray Saduceo, anggad nankakasakey la iray onkokontrad sikato.
KAPITULO 109
Ag-impangaprobad Saray Onkokontran Relihyon
Akin ya agkinonsenti nen Jesus so pankunkunwari na saray relihyon?
KAPITULO 110
Sampot ya Agew nen Jesus Diad Templo
Inusar toy alimbawa na pobrin balo pian mangibangat na importantin leksion.
KAPITULO 111
Nantepet na Tanda Iray Apostol
Say propesiya to et walaan na unaan a kasumpalan legan na inmunan siglo. Wala met kasi kasumpalan to diad arapen ya mas baleg?
KAPITULO 112
Leksion ed Pagmaliw ya Alerto—Saray Mamarikit
Kasin imbangat nen Jesus ya kapaldua ed saray disipulo to so magmaliw ya makulangkulang tan say kapaldua et makabat?
KAPITULO 113
Leksion ed Pagmaliw ya Makuli—Saray Talento
Ipapaliwawa na parabolo nen Jesus irayan salita: “Balang sakey a walaan et naikdan ni na dakel.”
KAPITULO 114
Diad Isabi na Kristo Ukomen to ray Karnero tan Kanding
Angusar si Jesus na makapainteres ya ilustrasyon pian ipaliwaway basiyan na andi-angga a pangukom.
KAPITULO 115
Asingger Lay Sampot a Paskua nen Jesus
Akin ya eksakton 30 pirason pilak so nampaknaan na saray lider na relihyon ya ibayar ed si Judas pian traidoren si Jesus?
KAPITULO 116
Imbangat Toy Inkamapaabeba Diad Sampot a Paskua
Abigla iray apostol nen ginawa toy kimey na sakey ya aripen.
KAPITULO 117
Say Pangdem na Katawan
Inggapo nen Jesus so memoryal ya nepeg a gawaen na saray patumbok to kada taon diad Nisan 14.
KAPITULO 118
Sangsangan no Siopay Manunaan
Alingwanan la na saray apostol so imbangat nen Jesus nen asasakbay ed saman ya labi.
KAPITULO 119
Jesus—Say Dalan, say Katuaan, say Bilay
Imbangat nen Jesus so mapuersan katuaan no panon a makaasingger ed Dios.
KAPITULO 120
Manbubunga Bilang Sanga tan Kakaaro nen Jesus
Panon a “manbunga” iray disipulo nen Jesus?
KAPITULO 121
“Manpakpel Kayo! Tinalok so Mundo”
Panon a tinalo nen Jesus so mundo no sikatoy pinatey na mundo?
KAPITULO 122
Sampot a Pikakasi nen Jesus ed Tagey a Kuarto
Impalinew to a wala ni mas importantin agawaan to nen say pangiliktar ed totoo.
KAPITULO 123
Nampikasi Sanen Pinasyay Ermen To
Akin et impikasi nen Jesus: “Ekal mod siak iyan kopa”? Kasin onaatras la ed betang to ya ompatey bilang dondon?
KAPITULO 124
Inyawat tan Inerel si Kristo
Aromog nen Judas si Jesus anggan pegley-labi la.
KAPITULO 125
Inyakar si Jesus ed si Anas, Insan Diad si Caifas
Say impanbista ed si Jesus et panamikewet ed hustisya.
KAPITULO 126
Imburi Diad Abung nen Caifas
Panon a si Pedro, a sakey a toon walaay pananisia tan debosyon, et imbeneg ton tampol si Jesus?
KAPITULO 127
Binista na Sanhedrin, Insan Inawit ed si Pilato
Impatnag na saray Judion lider na relihyon so tuan intension da.
KAPITULO 128
Anggapoy Aromog nen Pilato tan Herodes a Kasalanan To
Akin ya impaiyakar nen Pilato si Jesus pian ukomen nen Herodes? Kasin anggapoy autoridad nen Pilato a mangukom ed si Jesus?
KAPITULO 129
Imbaga nen Pilato: “Nia so Too!”
Anggan si Pilato et binidbir to ray makapadinayew a kualidad ya impatnag nen Jesus.
KAPITULO 130
Inyawat tan Inyakar si Jesus Pian Pateyen
Akin ya imbaga nen Jesus ed saray maneermen a bibii a say akisan da et aliwan sikato noag say sarili ra tan saray anak da?
KAPITULO 131
Impasak ed Poste so Anggapoy Kasalanan ya Ari
Walay insipan nen Jesus a nagawa nid arapen diad samay sakey a kriminal ya impasak ed abay to.
KAPITULO 132
“Tua a Sayan Too et Anak na Dios”
Saksakey so papaneknekan na mamilagron bilunget legay kaagwan, yegyeg, tan inkapilat na kurtina ed templo.
KAPITULO 133
Imparaan tan Imponpon so Bangkay nen Jesus
Akin et kaukolan ya iponpon a tampol so bangkay nen Jesus antis ya onselek so agew?
KAPITULO 134
Anggapoy Karga na Lubok, Lapud Mabilay si Jesus!
Kayarin apaoli si Jesus, sikatoy nampanengneng ya unona ed sakey a biin disipulo imbes a diad saray apostol.
KAPITULO 135
Nampanengneng ed Dakel so Pinaolin Jesus
Panon ya pinaneknekan nen Jesus ed saray disipulo to a sikatoy pinaoli?
KAPITULO 136
Diad Gilig na Dayat na Galilea
Amitlon pinanonotan si Pedro no panon ton paneknekan so panangaro tod si Jesus.
KAPITULO 137
Anengneng na Nilasus Antis na Pentecostes
Kayari inkioli nen Jesus tan antis a sinmegep ed tawen, aminpiga ton indanet ed saray disipulo to no antoy awaten da tan no panon dan usaren itan.
KAPITULO 138
Si Kristo et Walad Nikawanan na Dios
Antoy gawaen nen Jesus legan ton aalagaren so panaon na ikiwas to sumpad kakabusol to?
KAPITULO 139
Ipawil nen Jesus so Paraiso tan Sumpalen Toy Kimey To
Dakel ni gawaen to antis ton ipalima so Panarian ed Dios tan Ama to.


text: 15 Insan inkuan nen Samuel ed si Saul: “Imbaki ak nen Jehova pian lanaan ka bilang ari a manguley ed Israel a totoo to;+ natan et dengel mo so imbaga nen Jehova.+2 Oniay inkuan nen Jehova na saray armada: ‘Mikuentaan ak ed saray Amalekita lapud sinmumpa rad Israel sanen pinmaway irad Ehipto.+3 La ka, tan patey mo iray Amalekita+ tan deral mo ra+ pati say amin a kayarian da. Agmo ra kakawananen,* tan patey mo ran amin,+ laki tan bii, ugaw tan kapangiyanak, baka tan karnero, kamelyo tan asno.’”+4 Tinawag nen Saul iray totoo tan binilang to ra diad Telaim: Walay 200,000 sundalon manaakar tan 10,000 lalaki ed Juda.+5 Inmabante si Saul ya anggad syudad na Amalek tan sikatoy nantambang diad abay na lawak.*6 Insan inkuan nen Saul ed saray Keneo:+ “Taynan kayo, ekal kayod limog na saray Amalekita, pian agkayo nalanor sano deralen ko ra,+ ta impatnag yoy matoor a panangaro ed amin a totoo na Israel+ sanen pinmaway ira ed Ehipto.” Kanian tinmaynan ed limog na Amalek iray Keneo.7 Kayari na satan et pinatey nen Saul iray Amalekita+ manlapud Havila+ ya anggad Sur,+ a walad abay na Ehipto.8 Inerel ton mabilay si Agag+ ya ari na Amalek, balet pinatey tod espada so amin a totoo.+9 Ingen, agpinatey* nen Saul tan saray totoo si Agag, tan saray sankaabigan a karnero, baka, matataban ayep, saray kalakian a karnero, tan amin a maabig.+ Agda labay iratan a pateyen. Balet pinapatey da iramay anggapoy kakanaan tan aglabalabay.10 Insan oniay mensahe nen Jehova a sinmabi ed si Samuel:11 “Pagbabawian* ko a ginawak ya ari si Saul, ta imbeneg to ak tan agto uunoren iray salitak.”+ Nanermen a maong si Samuel, tan sikatoy sanlabin akikasid si Jehova.+12 Sanen kabkabuasan a binmangon si Samuel pian laen toy Saul, oniay nipaamta ed si Samuel: “Linmad Carmel+ si Saul tan angipaalagey diman na monumento to.+ Insan sikatoy pinmawil tan amalasur ed Gilgal.”13 Sanen akasabi lay Samuel ed si Saul, inkuan ed sikato nen Saul: “Bendisyonan ka komon nen Jehova. Sinumpal ko la so salita nen Jehova.”14 Balet inkuan nen Samuel: “Anto sirin yay narerengel kon ungol na saray karnero tan baka?”+15 Inmebat si Saul: “Inala da iratan ed saray Amalekita, ta agpinatey* na totoo iray sankaabigan a karnero tan baka pian ibagat dad si Jehova a Dios mo; balet pinapatey mi iramay arum.”16 Diad saman et inkuan nen Samuel ed si Saul: “Tunda ka! Ibagak pad sika no antoy imbaga nen Jehova ed siak kalabian.”+ Kanian inkuan to: “Mansalita ka!”17 Inkuan nen Samuel: “Agta melmelag so pangipapasen mod sarilim+ sanen nagmaliw kan ulo na saray tribu na Israel, tan sanen nilanaan ka nen Jehova bilang ari na Israel?+18 Insan imbaki ka nen Jehova parad sakey a kimey ya inkuan ton, ‘La ka, tan patey mon amin iray makasalanan ya Amalekita.+ Miguerra kad sikara anggad naupot mo ra.’+19 Kanian akin et agmo tinulok so boses nen Jehova, noagta akilumbaan kan angalay samsam+ tan ginawam so mauges ed pakanengneng nen Jehova?”20 Balet inkuan nen Saul ed si Samuel: “Tinulok ko pa so boses nen Jehova! Ginawak so kimey ya angibakian nen Jehova ed siak tan inawit ko dia si Agag ya ari na Amalek, tan pinatey ko iray Amalekita.+21 Balet inaala na saray totoo iray samsam a karnero tan baka, saray sankaabigan ed saray nigana ed kadederal, pian ibagat ed si Jehova a Dios mo diad Gilgal.”+22 Insan inmebat si Samuel: “Mas panliketan kasi nen Jehova iray apay a popoolan tan saray bagat+ nen say katutulok ed si Jehova? Mas maabig so katutulok nen say bagat,+ tan say idengel nen say taba+ na saray kalakian a karnero;23 ta say panagrebelde+ et miparad kasalanan a panagparles,+ tan say pangipilit ed agkanepegan et miparad panguusar na mahiko tan idolatriya.* Lapud impulisay moy salita nen Jehova,+ impulisay to ka met bilang ari.”+24 Diad saman et inkuan nen Saul ed si Samuel: “Nankasalanan ak, ta agko tinulok so ganggan nen Jehova tan saray salitam, lapud tinmakot ak ed saray totoo kanian dinengel koy imbaga ra.25 Tan natan, ipangasim, perdonam so kasalanan ko tan mila kad siak ya ompawil pian ondakmomo ak ed si Jehova.”+26 Balet inkuan nen Samuel ed si Saul: “Agak milad sika, ta impulisay moy salita nen Jehova, tan impulisay ka nen Jehova bilang ari na Israel.”+27 Sanen onla lay Samuel, inegnaan nen Saul so saloy na andiay-taklay a latop nen Samuel, balet apilat itan.28 Diad saman et inkuan nen Samuel ed sikato: “Inekal* ed sika natan nen Jehova so inkaarim ed Israel, tan iter to itan ed kaparam a too a magmaong nen say sika.+29 Sakey ni, tooren na Sankatagyan na Israel+ so amin a salita to,+ tan agmanguman so kanonotan to,* ta Sikatoy aliwan singa too a manguman so kanonotan to.”*+30 Diad saman et inkuan to: “Nankasalanan ak. Balet ipangasim, pagalangan mo ak ed arapan na mamatatken na saray kabaleyan ko tan ed arap na Israel. Mila kad siak ya ompawil, pian makadakmomo ak ed si Jehova a Dios mo.”+31 Kanian tinmumbok si Samuel ed si Saul, tan dinmakmomo si Saul ed si Jehova.32 Tan inkuan nen Samuel: “Iyakar yod siak si Agag ya ari na Amalek.” Balet napipilitan* ya inmasingger ed sikato si Agag, ta ninonot nen Agag: ‘Agda ak la pateyen.’33 Balet inkuan nen Samuel: “No panon a naandiay ananak iray bibii lapud espadam, mas nin naandiay ananak so inam nen say arum a bibii.” Diad saman et sinisigbat tan tinetegteg toy Agag ed arapan nen Jehova diad Gilgal.+34 Amaarap la natan si Samuel ed Rama, tan sinmempet met lay Saul ed dilin abung to diad Gibea.35 Agla anengneng nen Samuel si Saul anggad agew na impatey to, balet nanermen si Samuel lapud si Saul.+ Tan naermenan si Jehova lapud ginawa ton ari na Israel si Saul.+


text:
KAPITULO 38
Walay Labay nen Juan a Naamtaan ed si Jesus
NANTEPET SI JUAN BAUTISTA NIPAAKAR ED BETANG NEN JESUS
PINAGALANGAN NEN JESUS SI JUAN
Manga sakey taon lan akapriso si Juan Bautista. Balet nababalitaan to nin siansia iray makapakelaw a gagawaen nen Jesus. Isipen pay alikna nen Juan nen inistoryad sikato na saray disipulo to ya binilay nen Jesus so anak na sakey a balo ed Nain. Balet, labay nen Juan a narengel ed si Jesus a mismo so kabaliksan na saratan. Kanian imbaki toy duaran disipulo to pian itepet ed si Jesus: “Kasin sika imay aalagaren min onsabi odino wala ni sananey?”—Lucas 7:19.
Kasin singa imposiblin itepet itan nen Juan? Mabiskeg so pananisia to. Nen binautismoan toy Jesus ngalngali duay taon lay apalabas, anengneng toy espiritu na Dios ya dinmapod si Jesus tan nadngel toy boses na Dios. Anggapoy basiyan tayon kinmapuy lay pananisia nen Juan. Ta no ontan, agla komon pinagalangan nen Jesus, a singa ginawa to. Balet no agmanduaruway Juan, akin et ontan so tepet tod si Jesus?
Nayarin labay nen Juan a narengel ed si Jesus a mismo ya sikato so Mesias. Seguradon mamabiskeg itan ed sikato legan na paniirap tod prisoan. Tan nayarin walay arum ya gagala na impantepet nen Juan. Kabisado to ray propesiyad Biblia ya mangibabagan say Nilanaan na Dios et magmaliw ya ari tan manangilaban. Balet, pigaran bulan manlapu nen abautismoan si Jesus, aprisoy Juan. Kanian tetepeten to no kasin sikato may aalagaren dan onsabi o wala ni kasi sananey ya manumpal ed amin ya nipasakbay a gawaen na Mesias.
Imbes ya direkta ton ibagad saray disipulo nen Juan ya ‘On siak imay onsabi,’ sikatoy angipanengneng na saray ebidensya ya sikatoy tutulongan na Dios diad pamapaabig tod amin a klase na sakit na totoo. Insan to imbagad saray disipulo nen Juan: “La kayo tan ibalita yod si Juan iray narerengel tan nanenengneng yo: Makakanengneng la ray bulag, makakaakar la ray piley, nalilinisan la ray akating tan makakarengel la ray telek, napapaoli la ray inaatey tan nipapasabi lay maong a balita ed saray mairap-bilay.”—Mateo 11:4, 5.
Diad samay impantepet nen Juan, nayarin wala ni iilaloan ton gawaen nen Jesus nilikud ed saray gagawaen to la. Ompan iilaloan to ni ingen ya sikatoy ibulos tod prisoan. Balet, imbaga nen Jesus ed sikato ya agla maniilalo na arum ni nilikud ed saray milagron gagawaen to.
Kaalis na saray disipulo nen Juan, pinaseguroan nen Jesus iray totoo ya aliwa labat a propeta si Juan. Sikato so “mensahero” nen Jehova ya nipasakbay ed Malaquias 3:1. Sikato met so propetan Elias ya nipropesiyad Malaquias 4:5, 6. Impaliwawa nen Jesus: “Ibagak ed sikayoy tua, diad saramay inyanak na bibii et anggapo lay nagmaliw a babaleg nen say si Juan Bautista, balet samay sankamelagan ed Panarian na tawen et babaleg nen say sikato.”—Mateo 11:11.
Nen imbaga nen Jesus ya samay sankamelagan ed Panarian na tawen et babaleg nen si Juan, impalinew ton agkaiba si Juan ed Panarian diad tawen. Imparaan nen Juan so dalan nen Jesus balet ta inatey antis ya nilukasan nen Kristo so dalan paonlad tawen. (Hebreo 10:19, 20) Anggaman ontan, si Juan et matoor ya propeta na Dios kanian magmaliw ya sakop na Panarian na Dios diad dalin.


text:
Panaglingkor ya Anggapoy Pagbabawian
“Lilingwanan ko iray bengatlan binenegan ko la tan dadampoten iray bengatlan walad arapen.”—FIL. 3:13.
1-3. (a) Anto ray bengatlan pagbabawian tayo, tan antoy epekto na satan ed sikatayo? (b) Antoy naaralan tayod alimbawa nen Pablo?
INSULAT na sakey a manag-anlong: “Diad amin ya imbalikas o insulat iran salita, say sankaermenan et: ‘No komon ta!’” Sayan manag-anlong et si J. G. Whittier, tan say tutukoyen to et saray bengatlan pagbabawian tayo, ya no nayari et labay tayon pawilen tan umanen. Tua, amin tayo et walan walay pagbabawian to. Balet, wala ray arum ya anggad natan et siansia nin nagogonigon tan naeermenan a maong lapud saray ginawa odino agda ginawa nensaman. Kasin naliliknam met itan?
2 Wala ray akagaway graben lingo ed bilay da, seryoson kasalanan ni ingen so ginawa ra. Say arum et agmet akagaway mauges, balet iisipen da no kasin talagan duga iray desisyon dad bilay. Wala ray totoon sarag dan lingwanay apalabas. Balet say arum et siansia nin nakokonsiensia tan iisipen dan, ‘Agko la komon man ginawa!’ (Sal. 51:3) Sika ey? No bilang ta wala ray pagbabawian mod apalabas, nagawaan mo ni kasi anggaay nayarian mo pian lingkoran so Dios? Wala kasi ehemplod Biblia ya ontan so ginawa to? On wala—si apostol Pablo.
3 Diad bilay nen Pablo, wala ray agawaan ton makapuy tan makabat iran desisyon. Talagan pagbabawian to ray lingo tod apalabas. Anggaman ontan, naaralan ton gawaen so anggaay nayarian to ed panaglingkor tod Dios. Nengnengen tayo no antoy naaralan tayod alimbawa to.
SAY APALABAS NEN PABLO
4. Antoy ginawa nen Pablo ya pagbabawian to?
4 Sanen kalangweran nin Fariseo si Pablo, wala ray ginawa ton pagbabawian to diad inlabas na panaon. Singa bilang, grabe impamasegsegang tod saray disipulo nen Kristo. Ibabagay Biblia ya kayarin pinatey si Esteban, “marukruksa so impantrato nen Saulo [ya akabat bilang Pablo] ed kongregasyon. Sinansakey ton nilooban iray kaabungan da, tan inggagayugoy to iray lalaki tan bibii, ya impaipriso to ra.” (Gawa 8:3) Unong ed iskolar ya si Albert Barnes, samay Griegon salitan nipatalos ya “marukruksa so impantrato” et pakapatnagan ya “mangapuy-apoy so seseg tan sanok [nen Saulo] ed impamasegsegang to.” Inkuan nen Barnes ya si Saulo et “singa masibeg ya ayep” ya inmatakid Kristianon kongregasyon. Lapud debotadon Judio si Saulo, inisip ton aabobonan na Dios so pangupot tod saray Kristiano. Kanian ‘pinapagyaw to ra tan pinilalek ton pateyen iray lalaki tan bibii.’—Gawa 9:1, 2; 22:4. *
5. Antoy rason akin et tinmunday Saulo ed pamapasegsegang tod saray Kristiano tan ginmapon nampulong nipaakar ed Kristo?
5 Labay nen Saulo so onlad Damasco pian loobay kaabungan na saray Kristiano insan to ra igayugoy anggad Jerusalem tan ditan da sagmakey dusa na Sanhedrin. Balet agto itan agawaan lapud say kakalabanen to et say Ulo na Kristianon kongregasyon. (Efe. 5:23) Nen paonla lad Damasco si Saulo, nampanengneng si Jesus ed sikato, tan abulag lapud liwawan nanlapud tawen. Insan sikatoy imbaki nen Jesus ed Damasco pian ditan manalagar na instruksion. Amta tayo la no antoy tinmumbok iran agawa.—Gawa 9:3-22.
6, 7. Akin et nibaga tayon amta nen Pablo ya seryoson lingo imay ginawa tod apalabas?
6 Manlapu lad saman et anguma-uman si Pablo. Aliwa lan maruksan kalaban na saray Kristiano, noagta masetseseg ya managpulong nipaakar ed Kristo. Anggaman ontan, oniay insulat to: “On, nadngel yoy kagagawak nensaman ed Judaismo, ya alablabas kon pinasegsegang so kongregasyon na Dios tan dineral ko itan.” (Gal. 1:13) Tan asalambit to lamet itan sanen sinulatan to ray tagad Corinto tan Filipos, tan si Timoteo. (Basaen so 1 Corinto 15:9; Fil. 3:6; 1 Tim. 1:13) Anggaman seguradon nababaingan si Pablo ed saray ginawa to, agbalet nankuankuanan ya singa ag-iratan agawa. Amta ton seryoson lingo so ginawa to.—Gawa 26:9-11.
7 Insulat na iskolar na Biblia ya si Frederic W. Farrar so nipaakar ed “marukruksan impamasegsegang” nen Saulo. Imbaga nen Farrar ya no isipen tayo iyan maer-ermen ya parte bilay nen Pablo, “nalikna tayoy pagbabawi ton maong, tan pati say balaw ya nayarin intupak na arum ed sikato.” Ompan diad imbibisita nen Pablo ed saray kongregasyon et sikatoy asinggeran na agagi insan da ibagan, ‘Sika manaya si Pablo—amay amasegsegang ed sikami!’—Gawa 9:21.
8. Antoy alikna nen Pablo ed panangasi tan panangaron impanengneng ed sikato nen Jehova tan Jesus, tan antoy naaralan tayod satan?
8 Balet, binidbir nen Pablo ya anggapo iyan pribilehyo to bilang apostol no aliwan lapud agnaparaan ya kaabigan na Dios. Diad 14 ya sulat to, manga 90 beses ton binitlay inkamapangasi na Dios—sankarakelan itan no ikomparad arum ya nansulat na Biblia. (Basaen so 1 Corinto 15:10.) Misalsalamat si Pablo ed panangasin impanengneng na Dios ed sikato, tan sinegurado ton ag-itan nasayang. Diad amin ya apostol, sikato so ‘nansagpot a nagkalalo.’ Antoy naaralan tayod alimbawa nen Pablo? No ipatua tayo ray kasalanan tayo tan manguman itayo, mabulos itayon perdonaen nen Jehova panamegley na dondon bagat nen Jesus, anggano grabe ni kasalanan tayo. Kanian no say sakey et agmakapanisian sikatoy naperdona panamegley na dondon bagat nen Kristo, maabig no nonoten toy alimbawa nen Pablo. (Basaen so 1 Timoteo 1:15, 16.) Anggano dati et pinasegsegang toy Kristo, oniay insulat to: “[Say] Anak na Dios, ya angaro ed siak [et] inter toy inkasikato parad siak.” (Gal. 2:20; Gawa 9:5) On, anggan onmay apalabas nen Pablo, ginawa toy anggaay nayarian ton lingkoran so Dios, pian agla naarumay pagbabawian to. Ontan met kasi labay mon gawaen?
KASIN WALA RAY PAGBABAWIAN MO?
9, 10. (a) Akin et magbabawi so arum ya lingkor nen Jehova? (b) Akin ya makapuy so pannonot lan pannonot ed agawaan tayon lingo?
9 Wala ta ray ginawam nensaman ya pagbabawian mo? Kasin aliway angusaran mod biskeg tan panaon mo? Wala tay ginawam ya asakitan moy arum? Ompan wala ni ray arum a pagbabawian mo. Say tepet et, Antoy gawaen mo?
10 Say arum et nagogonigon ed lingo ra nensaman. Lapud lanang dan nononotey apalabas, lalo iran naeermenan tan nasasakitan. Makatulong ’tan kasi? Andi! Nonot mo pay toon pigaran oras lan manra-rocking chair tan sasalien toy onabanti. Anggano iyupot toy biskeg to, aglanlamang makaalis ed kawalaan to! On, imbes ya pakagonigonay apalabas, mas maabig no gawaen moy anggaay nayarian mon resolbien so problema. Kerew kay perdona ed toon asakitan mo tan mikareenan ka. Nonot moy rason no akin ya agawaan mo iman ya lingo, ta pian agmo la naulit. No maminsan, kaukolan mon anosan so antokaman ya epekto na ginawam. Balet tandaan, agmakatulong so pannonot lan pannonot ed agawaan mon lingo. Diad tua, nairapan ka laingen ya gawaey anggaay nayarian mon lingkoran so Dios.
11. (a) Antoy gawaen tayo pian kasian itayo nen Jehova tan ipatnag toy maaron kaabigan to? (b) Unong ed Biblia, antoy nepeg tayon gawaen pian nawalaan tayoy deen na nonot?
11 Isipen na arum ya lapud agawaan dan kasalanan, singa anggapo lay kana ra ed Dios. Ompan say pakalikna ra et agla ra kasian na Dios lapud ambelat so kasalanan da o lapud mabetbet iran makakapankasalanan. Balet diad tua, antokaman so ginawa ra, sarag day magbabawi, manguman, tan onkerew na panamerdona. (Gawa 3:19) Kasian ira nen Jehova tan ipatnag toy maaron kaabigan to, a singa ginawa tod arum. Maaron perdonaen nen Jehova so siopaman ya mapaabeba, matua, tan impapuson magbabawi. Ontan so ginawa tod si Job, ya angibagan: “Magbabawi ak ed dabok tan dapodapol.” (Job 42:6) Pian nawalaan tayoy deen na nonot, nepeg tayon gawaen iyan paraan ya ibabaga na Biblia: “Say manakbong ed saray impakalukso to ag-onaligwas; balet say mangipatua tan mangikaindan ed sikara makagamor na panangasi.” (Uli. 28:13; Sant. 5:14-16) Kanian nepeg tayon ipatua ed Dios so kasalanan tayo, kerewey panamerdona to, tan ipetek so agawan lingo. (2 Cor. 7:10, 11) No gawaen tayo iraya, kasian itayo nen Jehova, say Dios a say ‘panamerdona to et daakan.’—Isa. 55:7.
12. (a) Antoy naaralan tayod alimbawa nen David sano walay pakakakonsiensiaan tayo? (b) Antoy labay ya ibaga na Biblia ya si Jehova et akaliknay pagbabawi, tan antoy epekto na satan ed sikatayo? (Nengnengen so kahon.)
12 Baleg so nitulong na pampikasid Dios. Diad sakey ya marakdakep a salmo, imbalikas nen David so pananisia to ya inebatan nen Jehova so pikakasi to. (Basaen so Salmo 32:1-5.) Inamin ton lapud pakakakonsiensia to et ambelbelat so liknaan to! Ompan diad saman et agonigon tan nanermen ya maong tan kinmapuy so laman to. Kapigan labat aperdona tan nainawaan si David? Sanen impatua toy kasalanan tod Dios. Inebatan nen Jehova so pikakasi nen David tan pinabiskeg Toy liknaan to pian makapantultuloy ed bilay to tan makapanggaway duga. Kanian no impapuso kan manpikasid si Jehova, nailaloan mon talinengen toy ikekerew moy panangasi. No nagogonigon ka lapud ginawam nensaman, gawam so anggaay nayarian mon manguman tan manisia kan pinerdona ka la nen Jehova!—Sal. 86:5.
ONNENGNENG ED ARAPEN
13, 14. (a) Antoy nepeg tayon pampokusan natan? (b) Anto ran tepet so makatulong pian nausisa so kipapasen na bilay tayo natan?
13 Tua, makaaral tayod apalabas, balet nepeg itayon onnengneng ed arapen. Kanian imbes ya pakagonigonan iray agawgawa nensaman, say pampokusan tayo et say natan tan arapen. Tepetan pay sarilim: ‘Anto ray gagawaen o agko gagawaen natan ya pagbabawian ko kayari pigay taon? Kasin manmamatoor ak pian anggapoy pagbabawian ko?’
14 Legan ya manasingger so baleg ya kairapan, agtayo labay ya onsabi may panaon et ibaga tayon: ‘Akin et agko pinasyay impanlingkor kod Dios? Akin et agak nampayunir ta sarag ko met? Akin et agko ginawan kalat so pagmaliw ya ministeryal a lingkor? Talaga ta’n ginawak so anggaay nayarian kon isulong so balon personalidad? Siak kasi ’may toon labay nen Jehova ya manayam ed balon mundo to?’ Imbes ya panaburidoan labat irayan importantin tepet, usar mo iraya pian usisaey sarilim tan seguradom ya gagawaen moy anggaay nayarian mon lingkoran si Jehova. Ta no andi, walan walay pagbabawian mo ed arapen.—2 Tim. 2:15.
AGBALOT PAGBABAWIAN SO SAGRADON PANAGLINGKOR MO
15, 16. (a) Anto ray insakripisyo na dakel ya agagi pian mas niyuna ray panlingkor ed Dios? (b) Akin et agtayo pagbabawian so antokaman ya insakripisyo tayo pian niyunay Panarian?
15 Komusta balet iramay agagi tayon nansakripisyo pian makapanlingkor ed si Jehova ya sigpot-panaon? Ompan tinaynan yoy balibalin trabaho odino negosyo pian napasimpli bilay yo tan mas niyunay Panarian. Odino nansiansia kan single o no walay asawam et nandesisyon kayon agnawalaay anak pian anggapoy makasbel ed iloob yod sigpot panaon ya panaglingkor—singa say pamboluntaryod Bethel, international construction, panlingkor ed sirkito, odino panmisionero. Nepeg yo kasin pagbabawiay desisyon yo, natan ta ontatatken ki’ la? Nepeg yo kasin isipen ya aliwan makatunongan tan sayang labat imay impansakripisyo yo? Andin balot!
16 Nandesisyon kayo na onman ta inad-aro yon maong si Jehova tan labay yon tulongan so arum ya malabay met a manlingkor ed sikato. Agyo iisipen ya mas marakep komoy bilay yo no aliwan onmay desisyon yo. Diad tua, walay rason yon manliket a maong ta ginawa yoy duga tan inter yoy sankaabigan ed si Jehova. Agton balot lingwanan so amin ya sakripisyo yo. Sano ipagamor to lay peteg a bilay diad arapen, say bendisyon ya naawat yo et mas ni nen say iisipen yo!—Sal. 145:16; 1 Tim. 6:19.
NO PANOY PANLINGKOR YA ANGGAPOY PAGBABAWIAN
17, 18. (a) Antoy ginawa nen Pablo pian agla makagaway pagbabawian to lamet? (b) Antoy determinadom ya gawaen ed apalabas, kaplesan, tan arapen ya panaglingkor mod si Jehova?
17 Antoy ginawa nen Pablo pian agla makagaway pagbabawian to lamet? Oniay insulat to unong ed impangipatalos na Maung a Balita: “Say gagawaen ko . . . et say pangilingwan koy linmabas la tan say panseseet kon dampotey walad arapen.” (Basaen so Filipos 3:13, 14.) Nilingwanan la nen Pablo iramay makapuy ya ginawa to sanen wala nid Judaismo. Imbes, inyupot toy amin ya biskeg to pian naawat toy tumang ya bilay ya andi-anggaan diad arapen.
18 Antoy naaralan tayod satan ya imbaga nen Pablo? Agtayo la nononoten so apalabas ya agtayo la nauman. Imbes, nepeg tayon panseetan ya dampotey walad arapen. Tua, nayarin nanonotan tayo sagpaminsan iray agawaan tayon lingo, balet agmakatulong so panisip lan panisip ed saratan. On, lingwanan tayo lay apalabas, gawaen tayoy anggaay nayarian tayon lingkoran so Dios, tan onnengneng ed alay-abig ya arapen!
^ par. 4 Aminpigan abitlad Biblia ya kaiba iray bibii ed saramay pinasegsegang nen Saulo. Ipapanengneng na saya ya baleg so betang na saray bibii ed panagpulong nen inmunan siglo, ya singa met natan.—Sal. 68:11.


text:
26 Inkuan nen Agripa ed si Pablo: “Nayari ka lan mansalita pian mandepensa.” Kanian inyunat nen Pablo so lima to tan nansalita:2 “Arin Agripa, nipaakar ed amin a pangaakusaan ed siak na saray Judio, maliket ak ta diad sayan agew et makapandepensa ak ed arapan mo,3 nagkalalo la ta kabkabat mo so amin a kustombre tan saray pansasangsangan ed limog na saray Judio. Kanian ipangasim, anosan mo ak pan dengelen.4 “Tua, no nipaakar ed paraan na impanbilay ko manlapud inkaugaw ko diad limog na saray kanasyonan ko tan diad Jerusalem, amin a Judio5 a makapikabat la ed siak nensaman et amta ra, no bilang ta labay dan tasian, a nambilay ak bilang Fariseo unong ed sankapegetan a paraan na panagdayew na sekta mi.6 Balet natan, lapud paniilalok ed samay insipan na Dios ed inmuunan atateng mi, siak so akaalagey dia ya uukomen,7 tan say kasumpalan na sayan sipan et iilaloan met a naawat na labinduan tribu mi diad masimoon a panlilingkor da ed Dios diad labi tan agew. Nipaakar ed sayan ilalo et siak so inakusaan na saray Judio, O ari.8 “Akin et iisipen yon agnapanisiaan so pamaoli na Dios ed saray inaatey?9 Siak a mismo et ninonot ko a nepeg kon gawaen so amin a nayarian ko pian sumpaen so ngaran nen Jesus a Nazareno;10 a diad tua et ontan so ginawak diad Jerusalem, tan dakel ed saray masanto so impaiprisok, unong ed naawat kon autoridad manlapud saray manunan saserdote; tan sano pateyen la ra et susuportaan ko itan.11 Tan dinusak ira ya aminpigapiga diad amin a sinagoga, a pinasoot ko ran ipulisay day pananisia ra; tan lapud alablabas a sanok ko ed sikara, pinasegsegang ko ra anggan diad arum iran syudad.12 “Diad sarayan pansasagpot ko, sanen mamapaarap ak la ed Damasco ya awit koy autorisasyon tan ganggan manlapud saray manunan saserdote,13 diad pegley-agew, O ari, akanengneng ak diad dalan na sakey a liwawan nanlapud tawen a masmasnag nen say agew a sinminag ed kaliberliber ko tan ed saramay kaibak a manaakar.14 Et sanen atumba kamin amin, nadngel koy sakey a boses ya angikuan ed siak diad lenguahen Hebreo, ‘Saulo, Saulo, akin et papasegsegangen mo ak? Say pangidedepak mon naynay ed saray utok* et mamairap labat ed sika.’15 Balet inkuan ko, ‘Siopa ka, Katawan?’ Et inkuan na Katawan, ‘Siak si Jesus, a papasegsegangen mo.16 Ingen, bangon ka tan alagey ka. Nampanengneng ak ed sika ta pian pilien ta ka bilang sakey a lingkor tan sakey a tasi ed saray bengatlan anengneng mo la tan ed saray bengatlan ipanengneng ko ed sika nipaakar ed siak;17 tan iyagel ta ka ed sarayan totoo tan ed saray nasyon, a pangibakian ko ed sika,18 pian lukasan moy kamataan da, ya iyakar mo ra ed liwawa manlapud kabilungetan tan diad Dios manlapud pakauley nen Satanas, ta pian naperdona iray kasalanan da tan naawat da so tawir a kaiba na saramay pinasanto lapud pananisia ra ed siak.’19 “Lapud saya, Arin Agripa, agko sinumlang so anengneng kon pasingawey ed tawen,20 balet impasabik nin unona so mensahe ed saramay walad Damasco tan ed saramay walad Jerusalem, insan diad interon dalin na Judea, tan diad amin a nasyones pian magbabawi ra tan ompawil ira ed Dios, ya ipanengneng dan magbabawi ira diad panamegley na gawa ra.21 Nisengeg ed saraya, inerel ak na saray Judio diad templo tan ginetma ra ak a pateyen.22 Balet lapud tutulongan ak na Dios, makapanpupulong ak ed saray angkekelag tan angkakabaleg anggad sayan agew, ingen ta anggapo lay arum ya ibabagak noag saray bengatlan imbaga na saray Propeta tan si Moises a nagawa,23 a say Kristo et nepeg a manirap, tan bilang unonan napaoli manlapud inaatey, ipulong toy liwawa ed saray Judio tan ed saray nasyon.”24 Natan legan ya ibabaga to iraya diad pandedepensa to, inkuan nen Festo ed maksil a boses: “Natatapis ka la, Pablo! Natatapis ka la lapud karakel na kakabatan mo!”25 Balet inkuan nen Pablo: “Agak natatapis, Kagalgalang a Festo, noagta saray ibabagak et katuaan tan manlalapud limpion kanonotan.26 Diad tua et amta iraya na ari a pitotongtongan ko natan a makmakpel; ta manisia ak ya anggapoy anggan sakey ed saraya ya agto naimano, lapud ag-iraya ginawa ed maamot.27 Manisia ka ed saray Propeta, Arin Agripa? Amtak a manisia ka.”28 Balet inkuan nen Agripa ed si Pablo: “Maganom ak lan natangguyor a magmaliw a Kristiano.”29 Diad saya et inkuan nen Pablo: “Kerewen ko ed Dios a diad magano odino diad mabayag a panaon et aliwan sika labat, noagta pati sarayay amin ya ondedengel ed siak natan, so magmaliw a totoon singa siak met, puera labat ed sarayan balor.”30 Et inmalagey lay ari tan say gobernador tan si Bernice tan saray lalakin akayurong a kaiba ra.31 Balet sanen ontataynan la ra, nantotongtong ira, ya inkuan da ed sakey tan sakey: “Anggapon balot so ginawa na sayan too pian manepeg a pateyen odino baloren.”32 Niarum ni, inkuan nen Agripa ed si Festo: “Sayan too et imbulos la komon no agla inmapela ed Cesar.”
Paimanod leksab
^ Gaw26:14* Salanti, sakey a nan-utok a tayukor ya uusaren pian dagdagen so sakey ya ayep.


text:
LEKSION 2
Labay nen Rebeca ya Maliket si Jehova
Inad-aro nen Rebeca si Aman Jehova. Say asawa nen Rebeca et si Isaac. Inad-aro met nen Isaac si Jehova. Panon ya akabat nen Rebeca si Isaac? Antoy ginawa to pian maliket si Jehova? Amtaen ta ni so istorya nen Isaac.
Say tatay nen Isaac et si Abraham. Say nanay to et si Sara. Manaayam irad Canaan, tan saray totoo diman et aliwan si Jehova so Dios da. Balet say labay nen Abraham ya asawaen na anak to et biin say Dios to et si Jehova. Kanian imbaki toy aripen to, nayarin si Eliezer, ya onlad Haran pian mananap na magmaliw ya asawa nen Isaac. Diman manaayam iray kakanayon nen Abraham.
Wala ni ray aripen nen Abraham ya kaiba nen Eliezer ya linma. Arawdawi binyahe da. Angawit iray naakan tan regalo ya impalugan dad samploran kamelyo. Panon ya naamtaan nen Eliezer no siopay pilien to parad si Isaac? Nen akasabid Haran si Eliezer tan saray kaiba to, tinmunda rad bobon ta amta nen Eliezer ya oonlad man iray totoo pian onasol. Nampikasi ed si Jehova tan kuan to: ‘No onkerew ak na danum ed sakey a marikit tan ikdan to ak, tan painumen to ray kamelyok, naamtaan kon sikato so bii ya pinilim.’
Nagugunoyan, sinmabi Rebeca. Ibabaga na Biblia ya maganggana. Nen kinmerew na danum si Eliezer ed si Rebeca, inkuan to: ‘On. Ikdan ta kayoy danum tan painumen ko met irayay kamelyo yo.’ Antam, dakdakel so iinumen na apaet ya kamelyo, kanian batik lan batik si Rebeca pian onasol. Nengneng moy litrato, makulikuli si Rebeca awa?— Manbilib si Eliezer ed ebat nen Jehova ed pikakasi to.
Dakdakel so balibalin regalo ya inter nen Eliezer ed si Rebeca. Intagar nen Rebeca si Eliezer tan saray aripen ya kaiba to diad abung da. Imbaga nen Eliezer no akin ya sikatoy imbaki nen Abraham diman tan no panon ya inebatan nen Jehova so pikakasi to. Pinmayag so pamilya nen Rebeca ya magmaliw ya asawa toy Isaac.
Akilay Rebeca ed si Eliezer diad Canaan tan nagmaliw ya asawa nen Isaac
Pero, labay kasi nen Rebeca so miasawad si Isaac?— Amta nen Rebeca ya imbaki nen Jehova si Eliezer diman. Kanian nen tinepet na pamilya nen Rebeca no labay toy milad Canaan pian magmaliw ya asawa nen Isaac, kuan to: ‘On, mila ak.’ Akilay Rebeca ed si Eliezer. Kasabi dad Canaan, nankasal ira nen Isaac.
Ginawa nen Rebeca so labay nen Jehova kanian sikatoy agpinaulyanan nen Jehova. Kayari dakel a taon, nagmaliw ya apo toy Jesus! No aligen moy Rebeca tan labay mon maliket si Jehova, agto ka met paulyanan.


text:
AARALEN YA ARTIKULO 48
Sumpal Mo no Antoy Ginapoan Mo
“Komon ta akaparaan kayon manumpal ed . . . ginapoan yo.”—2 COR. 8:11.
KANSION 35 ‘Seguroen Iray Mas Importantin Bengatla’
DIAD SAYAN ARTIKULO *
1. Antoy aabuloyan nen Jehova ya gawaen tayo?
AABULOYAN itayo nen Jehova ya manpili no antoy labay tayon gawaen ed bilay tayo. Ibabangat to tayo no panon so manggawa na maong iran desisyon. No saray desisyon tayo et makapaliket ed sikato, tulongan to itayo pian nasumpal tayo itan. (Sal. 119:173) Kanian no mas pansasagpotan tayon iyaplika so karunongan ya walad Salita na Dios, mas makapanggawa tayo na maong iran desisyon.—Heb. 5:14.
2. Antoy nayarin mairap a gawaen kayari tayon mandesisyon?
2 Anggano maong so ginawa tayon desisyon, ompan nairapan tayon sumpalen no antoy ginapoan tayo. Imanoen irayan alimbawa: Nandesisyon so sakey a kabataan ya brother ya basaen to so interon Biblia. Atumbok toy eskedyul to diad pigaran simba, balet nitunda to lanlamang. Nandesisyon so sakey a sister ya man-regular payunir balet lanang ton ipapaleen so pangigapo to. Nandesisyon so sakey ya ulop na mamatatken ya mas ikdan da na imano so pan-shepherding ed saray agagi balet kalabas na dakel a bulan et agda ni agapoan. Nanduruma irayan situasyon, balet walay pamparehoan na saraya. Walay ginawan desisyon, balet aglanlamang asumpal. Saray Kristiano ed Corinto nen inmunan siglo et nipaarap ed ontan ya situasyon. Pantongtongan tayo no antoy naaralan tayo ed sikara.
3. Anto so desisyon ya ginawa na saray taga Corinto, balet antoy agawa?
3 Nen manga 55 C.E., nanggawa na importantin desisyon iray taga Corinto. Naamtaan da ya maniirap iray agagi ed Jerusalem tan Judea, tan mankokolekta na kuarta iray arum a kongregasyon pian natulongan irayan agagi. Maomaong tan maiter iray taga Corinto kanian nandesisyon met ira ya ontulong. Tinepetan day apostol Pablo no panon iran makatulong. Sikatoy angiter na instruksion ed kongregasyon da tan imbaki toy Tito ya onasisti ed pankolekta. (1 Cor. 16:1; 2 Cor. 8:6) Balet kalabas na pigaran bulan, naamtaan nen Pablo ya agni agawaan na saray taga Corinto so insipan da. Kanian no awiten lad Jerusalem iray kontribusyon na saray kongregasyon, nayarin agla onsambot so kontribusyon na saray taga Corinto.—2 Cor. 9:4, 5.
4. Singa nabasa ed 2 Corinto 8:7, 10, 11, antoy impaseseg nen Pablo ya gawaen na saray taga Corinto?
4 Maong so desisyon ya ginawa na saray taga Corinto, tan kinomendaan ira nen Pablo lapud mabiskeg so pananisia ra tan labalabay day mangiter. Balet pinaseseg to met ira ya kaukolan dan sumpalen no antoy ginapoan da. (Basaen so 2 Corinto 8:7, 10, 11.) Naaralan tayod satan ya anggan saray matoor a Kristiano et nayarin nairapan ya manumpal ed sakey a maong a desisyon.
5. Anto ran tepet so ebatan tayo?
5 Singa saray taga Corinto, ompan nanairapan tayon sumpalen iray desisyon tayo. Akin? Lapud ag-itayo perpekto tan walay tendensia tayon manpaleen. Odino wala ray ag-iilaloan ya nagawa kanian nairapan tayon sumpalen so desisyon tayo. (Ecl. 9:11; Roma 7:18) Panon tayon naamtaan no kasin kaukolan tayon umanen so desisyon ya ginawa tayo ed apalabas? Tan anto ray gawaen tayo pian naseguro tayo ya nasumpal so desisyon tayo?
ANTIS KAN MANDESISYON
6. Antoy rason ya ompan kaukolan ya umanen so sakey a desisyon?
6 Wala ray importantin desisyon tayo ya agtayon balot labay ya umanen. Singa bilang, tuloytuloy tayon susumpalen so desisyon tayon manlingkor ed si Jehova, tan determinado itayon manmatoor ed asawa tayo. (Mat. 16:24; 19:6) Wala ra balet so desisyon ya ompan kaukolan ya umanen. Akin? Lapud manguuman so situasyon. Anto ray makatulong pian makagawa tayo na sankaabigan ya desisyon?
7. Antoy nepeg ya ipikasi tayo, tan akin?
7 Ipikasim ya nawalaan kay karunongan. Pinuyanan nen Jehova si Santiago ya isulat: “No walad sikayo so kulang na karunongan, mantultuloy komon ya onkerew ed Dios, ta sikatoy mabunlok a mangiiter ed amin.” (Sant. 1:5) Diad tua, nibagan amin tayo et “kulang na karunongan.” Kanian kerew mod si Jehova ya ikdan to ka na karunongan no manggagawa ka na desisyon tan no kaukolan mon umanen so sakey a desisyon. Makaseguro ka ya tulongan to ka ed satan.
8. Panon itayon man-research antis tayon manggawa na desisyon?
8 Man-research. Anapen iray prinsipyo ed Salita na Dios ya onaplika ed situasyon mo, basam iray publikasyon ya itatarya na organisasyon nen Jehova, tan mitongtong ka ed saray totoo ya makapangiter ed sika na maong a simbawa. (Pro. 20:18) Importante itan ya gawaen antis kan mandesisyon nipaakar ed pananap na sananey a trabaho, iyalis na ayaman, odino pampili na edukasyon ya makatulong pian nasuportaan moy ministeryom.
9. Panon tayon nagunggonaan no matua tayo ed sarili tayo?
9 Usisaen so motibom. Importante ed si Jehova so motibo tayo. (Pro. 16:2) Labay to ya matua tayo ed amin a bengatla. Kanian no manggawa tayo na desisyon, magmaliw tayon matua ed sarili tayo tan ed arum—nepeg tayon usisaen no anton talagay rason no akin ya ontan so desisyon tayo. No aliwa tayon matua, nayarin nairapan tayo ya sumpalen so desisyon tayo. Singa bilang, nayarin nandesisyon so sakey a kabataan a brother ya man-regular payunir. Balet kalabas na panaon, sikatoy nairapan ya aboten so kaukolan ya oras tan agla tanton naliliketan ed ministeryo to. Nen sikatoy nandesisyon a manpayunir, ompan inisip to ya say rason et lapud labay ton napaliket si Jehova. Balet ompan say talagan rason et lapud labay ton napaliket iray ateng to odino arum nin too ya rerespetoen to.
10. Antoy kaukolan pian say sakey et makapanggawa na pananguman?
10 Isipen so situasyon na sakey ya iyaaralan na Biblia ya nandesisyon ya itunda to lay panagsigarilyo to. Diad gapo, anggano naiirapan et nayarian toy agmansigarilyo diad loob na sakey odino duaran simba. Balet natukso lamet ya mansigarilyo. Kalabas na panaon, nitunda ton siansia so bisyo to! Agawaan to itan lapud inaro toy Jehova tan labay ton napaliket.—Col. 1:10; 3:23.
11. Akin ya nepeg a magmaliw kan espisipiko ed saray labay mon gawaen?
11 Magmaliw ya espisipiko. No magmaliw kan espisipiko, mas posible ya nasumpal mo no antoy ginapoan mo. Singa bilang, nayarin nandesisyon ka ya inagew-agew mon basaen so Biblia. Balet no anggapoy espisipikon eskedyul ya tutumboken mo, ompan agmo lanlamang nasumpal so desisyon mo. * Odino nayarin nandesisyon iray elder ed sakey ya kongregasyon ya mas mabetbet ya man-shepherding, balet kalabas na panaon et agda lanlamang itan agawaan. Pian nasumpal da so desisyon da, nayarin itepet da iraya ed sarili da: “Kasin inlista mi iray agagi ya kaukolan ya i-shepherding? Kasin wala lay inggana mi ya espisipikon agew ya ibisita mi ed sikara?”
12. Antoy nayarin kaukolan tayon gawaen, tan akin?
12 Magmaliw ya realistiko. Bidbiren tayo ya aliwan magenap so kaykayarian, biskeg, odino panaon tayo pian nagawaan tayo so amin ya labay tayon gawaen. Kanian magmaliw kan realistiko tan makatunongan. Ompan kaukolan mon umanen so sakey a desisyon ya talagan agmo sarag ya gawaen. (Ecl. 3:6) Panon to no kayarim ya inusisa so desisyon mo tan nanggawa ka la na pananguman et anengneng mo ya sarag mo la itan ya sumpalen? Imanoen so limaran paraan ya makatulong ed sika ya sumpalen no antoy ginapoan mo.
NO ANTO RAY GAWAEN PIAN NASUMPAL MO IRAY DESISYON MO
13. Antoy gawaen mo pian nawalaan ka na biskeg a kaukolan mo ed panumpal moy desisyon mo?
13 Ipikasim ya nawalaan kay biskeg ya onkiwas. Sarag kan ikdan na Dios na “pakayarin onkiwas” pian nasumpal mo so desisyon mo. (Fil. 2:13) Kanian kerew mod si Jehova so masanton espiritu to ya mangiter ed sika na pakayari ya kaukolan mo. Agka ontutundan manpikasi anggano singa agni naeebatan iratan. Imbaga nen Jesus: “Mantultuloy kayon onkerew, tan naikdan kayo [na masanton espiritu].”—Luc. 11:9, 13.
14. Panon ya makatulong so prinsipyo ed Proverbio 21:5 pian nasumpal mo so desisyon mo?
14 Manggawa na plano. (Basaen so Proverbio 21:5.) Pian nasumpal so anggan anton proyekto a ginapoan mo, kaukolan moy plano. Insan kaukolan mon tumboken itan a plano. Mipadpara, no manggawa kay desisyon, ilistam so amin ya kaukolan mon gawaen pian nasumpal mo so desisyon mo. No baleg so kimey, mas maabig no apagen mo itan ed angkekelag a kimey pian mas nanengneng mo no kasin walay inaligwasan mo. Singa bilang, pinaseseg nen Pablo iray taga Corinto ya mangibiig la ra na kontribusyon da “diad unonan agew na kada simba” imbes ya alagaren da ni isabi to insan ira mankolekta. (1 Cor. 16:2) Sakey ni, no apagen mod angkekelag a kimey so baleg a kimey, agmo nalikna ya mairap mon sumpalen itan.
15. No wala lay planom, antoy sarag mon gawaen?
15 No walay malinew a plano ya insulat mo, mas mainomay mon gawaen so desisyon mo. (1 Cor. 14:40) Singa bilang, walay instruksion ed saray ulop na mamatatken ya mangiyasain iray sakey ya elder a mangisulat ed kada desisyon a ginawa ra, tan isulat to met no siopay niyasain ed satan, tan no kapigan nepeg a nasumpal. No tumboken na saray elder itan ya instruksion, mas mainomay dan nagawaan iray desisyon da. (1 Cor. 9:26) Sarag mo met itan ya iyaplika diad inagew-agew a bilay mo. Singa bilang, sarag mon isulat iray kaukolan mon gawaen kada agew tan ilistam iratan base ed no antoy unona ya kaukolan mon sumpalen. Makatulong itan pian nasumpal mo no antoy ginapoan mo, tan mas dakel so nagawaan mo.
16. Anto ni sakey a kaukolan mon gawaen pian nasumpal mo iray desisyon mo, tan antoy ibabaga na Roma 12:11 nipaakar ed saya?
16 Mankuli ka. Kaukolan moy mansagpot pian natumbok mo so planom tan nasumpal mo no antoy ginapoan mo. (Basaen so Roma 12:11.) Binilin nen Pablo si Timoteo ya ‘itultuloy toy manseet’ pian magmaliw a mas maong a managbangat. Onaplika met itan a bilin ed arum nin espiritual a kalat.—1 Tim. 4:13, 16.
17. Panon ya makatulong so Efeso 5:15, 16 diad panumpal mo ed desisyon mo?
17 Usaren ed sankaabigan so panaon mo. (Basaen so Efeso 5:15, 16.) Pilim so panaon no kapigan so panumpal mo ed desisyon mo tan agmo itan uumanen. Agmo aalagaren ya onsabi ni so dugarugan panaon, ta ompan agmet itan onsabi. (Ecl. 11:4) Agmo aabuloyan ya naupot so panaon tan biskeg mo ed saray agtanton importantin bengatla pian nagawaan mo ray mas importantin bengatla. (Fil. 1:10) No posible, pilim so panaon ya anggapoy makadisturbo. Ibagam ed arum ya kaukolan moy manpokus. Mas maabig no erepen mo ni so cellphone mo, tan agmo ni nenengnengen iray e-mail mo tan agka ni manlulukas na social media. *
18-19. Antoy makatulong pian agka bastabasta onsuko ed panumpal moy desisyon mo anggano wala ray makaamper?
18 Manpokus ed resulta. Say pansumpalan, odino resulta, na desisyon mo et singa destinasyon ed sakey a biahe. No talagan labay moy makasabi ed satan a destinasyon, anggano wala ray saradon karsada et ituloy mo nin siansia so biahem balet kaukolan moy mananap na arum ya rota. Mipadpara, no manpokus tayo ed resulta na desisyon tayo, agtayo bastabasta onsuko ed panumpal tayod satan anggano wala ray makaamper.—Gal. 6:9.
19 Aliwan mainomay so manggawa na saray maong a desisyon, tan nayarin mairap ya sumpalen iratan. Balet diad tulong nen Jehova, nawalaan kay karunongan tan biskeg a kaukolan mo pian nasumpal mo no antoy ginapoan mo.
KANSION 65 Mantultuloy!
^ par. 5 Kasin wala ray ginawam a desisyon ya pagbabawian mo? Odino kasin no maminsan et nanairapan kan manggawa na maong ya desisyon? Insan no akapandesisyon ka la, kasin mairap mo lanlamang ya sumpalen? No ontan so problemam, makatulong ed sika iyan artikulo. Diad ontan et nasumpal mo no antoy ginapoan mo.
^ par. 11 Pian natulongan kan iplano so personal ya panagbasam na Biblia, sarag mon usaren so “Eskedyul ed Panagbasa na Biblia” ya walad jw.org®.
^ par. 17 Parad kaaruman a suhestion no panon mon usaren so panaon mo, nengnengen so “20 Paraan Para Magkaroon ng Higit na Panahon” ed Abril 2010 ya isyu na Gumising!


text:
Obligasyon na saray saserdote ya ibangat so pikakabat ed Dios (7)
Nankasalanan iray totoo lapud agmanepeg a pididiborsyo (10-17)
“‘Kabusol ko so panagdiborsyo,’ so inkuan nen Jehova” (16)
2 “Tan natan, O sikayo ran saserdote, parad sikayo iyan ganggan.+2 No agkayo ondengel tan no agyo iya ipapuso pian nigloria so ngaran ko,” so inkuan nen Jehova na saray armada, “idapok ed sikayo so ayew,+ tan pagmaliwen kon ayew iray bendisyon yo.+ On, impagmaliw kon ayew iray bendisyon, lapud agyo ipapapuso.”3 “Deralen* ko so intanem yon bini lapud sikayo,+ tan ipuranis kod lupa yo so dutak na saray ayep ya imbagat yo diad saray piesta yo; tan nibantak kayo ditan.*4 Insan naamtaan yo ya inter ko ed sikayo iyan ganggan pian mansiansia so impisipanan ko ed si Levi,”+ so inkuan nen Jehova na saray armada.5 “Say impisipanan kod sikato et nipaakar ed bilay tan kareenan ya inter kod sikato, a kaiba so takot.* Sikatoy tinmakot ed siak, on, sikatoy inmalagey a mandinayew ed ngaran ko.6 Walad sangi to so ganggan* na katuaan,+ tan anggapoy naromog a kaugsan ed bibil to. Sikatoy nanakar a kaibak diad kareenan tan kaptekan,+ tan dakel so pinabeneg to ed kasalanan.7 Ta obligasyon na saserdote ya ibangat so pikakabat nipaakar ed Dios, tan nepeg ya anapen na totoo so ganggan* manlapud sangi to,+ ta sikato so mensahero nen Jehova na saray armada.8 “Balet tinaynan yo so dalan. Sikayoy sengegan na impakagapol na dakel nipaakar ed ganggan.*+ Dineral yoy impisipanan nen Levi,”+ so inkuan nen Jehova na saray armada.9 “Kanian pagmaliwen ta kayon balbalawen tan abebbeba ed arap na amin a totoo, lapud agyo tinumbok iray dalan ko, noagta walay papaboran yo diad pangiyaaplika yoy ganggan.”+10 “Agta saksakey so ama tayon amin?+ Agta saksakey so Dios ya amalsa ed sikatayo? Kanian akin et agtayo manmamatoor ed balang sakey,+ a papabandayen tayoy impisipanan na inmuunan atateng tayo?11 Agnanmatoor so Juda, tan walay makapadimlan agawa ed Israel tan ed Jerusalem; ta pinabanday na Juda so inkasanto* nen Jehova,+ a satan et pinabli To, tan inala to bilang nobya so anak a bii na sananey a dios.+12 Paandien nen Jehova ed saray tolda nen Jacob so siopaman a manggagawa ed satan, anggan siopa itan,* anggano sikatoy mangiyaapay ed si Jehova na saray armada.”+13 “Tan wala ni arum* a gagawaen yo, a sengegan no akin a napnoy lua tan pannangis tan panermen so altar nen Jehova, kanian agto la iimanoen iray apay yo tan agto la aabobonan so antokaman a manlapud lima yo.+14 Tan inkuan yo, ‘Antoy rason?’ Lapud nantasi si Jehova sumpad sika, ta agka nanmatoor ed bii ya asawam ed inkaugaw mo, anggaman sikato so kaibam tan asawam ya akisipanan mo.*+15 Balet walay sakey ya agnanggawa ed satan, lapud walad sikato so akera ed nikalbon espiritu na Dios. Tan antoy aanapen to? Say ananak* na Dios. Kanian alwaran yoy awawey yo, tan manmatoor kayod asawa yo ed inkaugaw yo.16 Ta kabusol ko* so panagdiborsyo,”+ so inkuan nen Jehova a Dios na Israel, “tan samay sasakbongan to na inkaruksa so kawes to,”* so inkuan nen Jehova na saray armada. “Tan alwaran yoy awawey yo, tan manmatoor kayo.+17 “Pinakesaw yoy Jehova ed saray salita yo.+ Balet inkuan yon, ‘Diad anton paraan a sikatoy pinakesaw mi?’ Diad pangibabaga yoy, ‘Amin a manggagaway mauges et maong ed pakanengneng nen Jehova, tan panliliketan to ra,’+ odino, ‘Kawalaay Dios na inkahustisya?’”


text:
MANUNAN ARTIKULO | NABILAY LAMET IRAY INATEY—POSIBLE KASI?
Panon Kan Makaseguro ya Nabilay Iray Inatey?
Wala kasi basiyan ed panisian nabilay lamet iray inatey? On, ontan so inisip nen apostol Pablo. Diad tulong na espiritu na Dios et insulat to: “No say paniilalo tayo ed si Kristo et diad sayan bilay labat, sikatayo lay sankapakaskasian ed amin a totoo. Balet, si Kristo et pinaoli la manlapud inaatey, a sikatoy unonan pinaoli manlapud inaatey.” (1 Corinto 15:19, 20) Segsegurado si Pablo ed kioli na saray inatey. Say garantiya et say mismon inkioli nen Jesus. * (Gawa 17:31) Kanian imbaga nen Pablo ya si Jesus et “unonan pinaoli”
Nia ni sananey a rason no akin ya segurado tayod ilalon kioli. Si Jehova et Dios na katuaan. Say Dios et “agnayarin mantila.” (Tito 1:2) Agnin balot nantila si Jehova, tan anggan kapigan et agbalot mantila. Kasin mangiter na ilalo ya onoli iray inatey, tan ipanengneng to ni ingen ya sarag ton gawaen itan, insan agto lanlamang gawaen? Imposible!
Akin et inyuksoy nen Jehova ya bilayen to ray inatey diad arapen? Lapud panangaro to. “No say sakey a too ompatey, ombilay ta lamet?” so intepet nen Job. “Ontawag ka, et onebat ak ed sika. Manpilalek ka ed gawa na saray limam.” (Job 14:14, 15) Kombinsido si Job ya pirawaten na maaron Ama tod tawen ya sikatoy paolien ed bilay. Anguman la kasi Dios? Say kuan to, “Siak, si Jehova, agak manguman.” (Malaquias 3:6) Siansia nin pipilaleken na Dios ya bilayen iray inaatey tan nanengneng to ran maksil tan maliket. Ontan so labalabay ya nagawa na anggan siopan maaron ateng ya inateyan na anak. Siempre, say pandumaan balet et walay pakayari na Dios ya gawaen so pipirawaten to.
Say patey et balbaleg a problema, balet walay balibalin solusyon na Dios
Ikdan nen Jehova na pakayari so Anak to ya mangiter na agnasabaan ya liket ed saray maneermen ya inateyan. Tan antoy liknaan nen Jesus ed kioli? Antis ton binilay si Lazaro, anengneng toy graben ermen na agagi tan kakaaro nen Lazaro, tan manakis met si Jesus. (Juan 11:35) Diad sananey ya inkagawa, anengneng nen Jesus so balo ya taga Nain ya inatey so saksakey ya anak to. “Sikatoy naabagey [nen Jesus] tan inkuan to ed sikato: ‘Agka la onaakis.’” Tan tampol ton binilay so anak na balo. (Lucas 7:13) Kanian talagan ansakit ed si Jesus so ermen tan patey. Seguradon panliketan to ya salatan na sobran liket so paneermen ed interon mundo!
Asalim lay nanermen a maong? Ompan say antam, say patey et probleman anggapoy solusyon. Balet wala! Say pamaoli ya gawaen na Dios panamegley na Anak to. Tandaan ya labay na Dios ya nanengneng mo itan ya solusyon. Labay ton wadman ka pian lakapen lamet iray inar-arom. Isip mo pan wadman kayon saniiba manpa-plano parad andi-anggaan ya arapen, tan agki lan balot mansisian!
Oniay sankanonot nen Lionel ya abitlad gapo: “Naaralan ko lanlamang ya walay kioli. Nen unaan, singa agko napanisiaan, tan anggapoy talek kod samay angibagad siak. Balet ninengneng kod Biblia tan abasak ya tua manaya! Labalabay ko lan nanengneng si lakik.”
Labay mo ni makaaral? Maliket iray Tasi nen Jehova ya ipanengneng ed sika diad mismon Bibliam no akin ya kombinsido ran nabilay lamet diad arapen iray inatey. *
^ par. 3 Pian napaneknekan ya pinaoli si Jesus, nengnengen so libron The Bible
^ par. 9 Ipangasin nengnengen so kapitulo 7 na libron Anto so Peteg ya Ibabangat na Biblia? ya im-publish na Saray Tasi nen Jehova.


text:
Tepetepet na Saray Manbabasa
Antoy adiskobre na saray arkeologo ya mamapaneknek ya say syudad na Jerico nensaman et agangganon asakop?
Unong ed Josue 6:10-15, 20, niliber na saray sundalon Israelita so syudad na Jerico maminsan ed sanagew diad loob na anemiran agew. Diad komapiton agew, aminpito dan niliber so syudad, insan inggeba na Dios so padir na Jerico. Lapud satan et akaloob iray Israelita ed Jerico tan asakop da itan. Kasin wala ray adiskobre na saray arkeologo ya mamapaneknek ed ibabaga na Biblia ya agangganon asakop so Jerico?
Nensaman, kaslakan et paliberan na saray onaatakin sundalo so syudad ya labay dan sakopen. Mabayag odino magano man itan, basta nasakop da la so syudad et alaen day amin ya kayamanan ditan, pati naakan. Balet diad saray geray na Jerico, wala ray nalmo na saray arkeologo ya dakel a suplay na naakan. Oniay imbaga na Biblical Archaeology Review nipaakar ed satan: “Say sankarakelan ya nalmo ed geray, likud ed saray banga, et ilik. . . . No ibase ed rekord na saray arkeologo ed Palestina, nikadkaduma iya. Nayarin normal labat so pakalmoy sakey odino duaran pananginan na ilik, balet duma iya ta agaylay karakel na ilik.”
Unong ed salaysay na Biblia, talagan ag-inala na saray Israelita iray ilik ed Jerico, ta atan so ingganggan nen Jehova ed sikara. (Jos. 6:17, 18) Inmataki iray Israelita nen kakkayari na panag-ani kanian dakdakel so suplay na ilik. (Jos. 3:15-17; 5:10) Papaneknekan na dakel ya nalmon ilik ed Jerico ya aganggano itan ya asakop na saray Israelita, a singa ibabaga na Biblia.


text:
AARALEN YA ARTIKULO 2
Idayew si Jehova Diad Kongregasyon
“Idayew ta ka diad pegley na kongregasyon.”—SAL. 22:22.
KANSION 59 Dayewen Tayoy Jehova
DIAD SAYAN ARTIKULO *
1. Antoy alikna nen David ed si Jehova, tan antoy ginawa to lapud satan?
INSULAT nen Arin David: “Si Jehova et agnaparaan tan sankamakanepegan na dayew.” (Sal. 145:3) Inaro toy Jehova, tan satan ya panangaro so amakiwas ed sikaton idayew so Dios “diad pegley na kongregasyon.” (Sal. 22:22; 40:5) Seguradon inarom met si Jehova tan mipakna ka ed sayan imbaga nen David: “O Jehova a Dios nen Israel ya ama mi, narayew ka komon ya anggad angga.”—1 Awa. 29:10-13.
2. (a) Panon tayon nidayew si Jehova? (b) Antoy mairap ya gawaen na arum, tan antoy repasoen tayo nin unona?
2 Natan, say sakey a paraan pian nidayew tayoy Jehova et diad panamegley na pankomento ed saray aral. Balet wala ray agagi ya mairap day mankomento. Labay day mankomento balet natatakot ira. Panon dan nalabanan so takot da? Tan anto ray makatulong ed sikatayon amin pian makapangiter tayoy makapaseseg ya komento? Antis tayon ebatan iratan ya tepet, repasoen tayo nin unona so apatiran importantin rason no akin ya mankokomento tayo ed saray aral.
NO AKIN YA MANKOKOMENTO TAYO ED SARAY ARAL
3-5. (a) Base ed Hebreo 13:15, akin et mankokomento tayo ed saray aral? (b) Kasin kaukolan ya parepareho so klase na komento tayo? Ipaliwawa.
3 Amin tayo et inikdan nen Jehova na pribilehyo ya mangidayew ed sikato. (Sal. 119:108) Saray komento tayo ed saray aral et kabiangan na “bagat a panangidayew” tayo, tan satan ya bagat tayo et agnayarin iyapay na arum parad sikatayo. (Basaen so Hebreo 13:15.) Kasin iilaloan nen Jehova ya parepareho so klase na bagat odino komento tayo? Andi!
4 Amta nen Jehova ya nanduruma so abilidad tan situasyon tayo, tan aapresyaen ton maong iray bagat ya sarag tayon iyapay ed sikato. Isipen pa ray bagat ya aawaten nen Jehova ed saray Israelita. Saray arum ya Israelita et sarag day mangiyapay na kordero odino kanding. Balet saray mairap-bilay et nayarin mangiyapay na “duaran palekpek odino duaran sibong a malapati.” Tan no agsarag na sakey so mangiyapay na anggan dinan ed saratan, aawaten nen Jehova so “kakaplo na sakey ya efa na pinon arina.” (Lev. 5:7, 11) Mas mamura so arina, balet siansia nin aapresyaen nen Jehova itan ya bagat, basta “pinon arina.”
5 Ontan nin siansiay nalilikna natan na makonsideran Dios tayo. No mankokomento tayo, agto iilaloan ya amin tayo et maong a mansalita ya singa si Apolos odino maong ya mangombinse ya singa si Pablo. (Gawa 18:24; 26:28) Say labay nen Jehova et pansagpotan tayon iter so sankaabigan ya komento tayo—samay nayarian tayo. Isipen imay balon bii ya angipelag na duaran angkelag ya sinsilyo. Sikatoy papablien nen Jehova lapud inter toy amin ya nayarian to.—Luc. 21:1-4.
6. (a) Base ed Hebreo 10:24, 25, antoy nayarin epekto ed sikatayo na saray komenton narerengel tayo diad aral? (b) Panon mon nipanengneng ya aapresyaen mo ray komento ya makapaseseg ed sika?
6 Napapaseseg tayoy sakey tan sakey panamegley na saray komento tayo. (Basaen so Hebreo 10:24, 25.) Labalabay tayon amin so makarengel na nanduruman klase na komento diad saray aral tayo. Naliliketan tayo ed simpli balet impapuson komento na melag ya ugaw. Napapaseseg tayo ed komento na sakey ya malikeliket ton inanabang so balon katuaan ya naaralan to. Tan pandinayewan tayo iramay ‘manpapakpel’ ya mankomento anggano mabaing ira odino aaralen da ni labat so lenguahe tayo. (1 Tes. 2:2) Panon tayon nipanengneng ya aapresyaen tayoy pansasagpot da? Sarag tayo ran pisalamatan lapud makapaseseg ya komento ra kayari na aral. Say sakey nin paraan et diad pankomento tayon mismo. Diad ontan, aliwan sikatayo labat so napapaseseg ed saray aral tayo, noagta napapaseseg tayo met so arum.—Roma 1:11, 12.
7. Panon itayon nagugunggonaan no mankokomento tayo?
7 Nagugunggonaan tayon mismo no mankokomento tayo. (Isa. 48:17) Panon? Unona, no plano tayoy mankomento ed aral, mas lalo tayon napakiwas ya manparaan a maong. No manparaan tayon maong, mas onaralem so pakatalos tayo ed Salita na Dios. Tan no mas aralem so pakatalos tayo, mas niyaplika tayo ray nanaaralan tayo. Komadua, mas naliketan tayo ed saray aral lapud mibibiang tayo. Komatlo, lapud kaukolay sagpot ed pankomento, mabetbet ya natandaan tayo ray punto ya inkomento tayo anggano abayag lan asumpal so aral.
8, 9. (a) Parad sika, antoy nalilikna nen Jehova ed saray komento tayo, a singa napatnagan ed ibabaga na Malaquias 3:16? (b) Anto nin siansiay tatakotan na arum?
8 Napapaliket tayoy Jehova no ibabalikas tayoy pananisia tayo. Makaseguro tayon dedengelen itayo nen Jehova no mankokomento tayo ed saray aral tan aapresyaen ton maong so pansasagpot tayo. (Basaen so Malaquias 3:16.) Ipapanengneng toy apresasyon to diad pamebendisyon tod sikatayo sano gagawaen tayoy anggaay nayarian tayon sikatoy paliketen.—Mal. 3:10.
9 Malinew sirin ya wala ray maabig a rason no akin ya mankokomento tayo ed saray aral. Balet siansia nin natatakot so arum ya iyatagey so lima ra. No ontan so naliliknam, agka nadidismaya. Aralen tayo so pigaran prinsipyo ed Biblia, saray alimbawa, tan praktikal iran suhestion ya ontulong ed sikatayon amin pian mas pansagpotan tayoy mankomento ed saray aral.
LABANAN SO TAKOT
10. (a) Akin ya maslak ed sikatayo et natatakot a mankomento? (b) No natatakot kan mankomento, anton maong a kualidad so mapatnag a walad sika?
10 Kasin nanenerbiyos ka kada no iisipen mon iyatagey moy limam pian mankomento? No ontan so naliliknam, agmo bukbukor. Diad tua, maslak ed sikatayo et makakaliknay nerbiyos no mankokomento. Pian nalabanan moy takot mon makomento, kaukolan mon talosan no akin ya ontan so naliliknam. Kasin natatakot ka ya nalingwanan moy ibagam odino ompan nalingo ka? Kasin manaalangan ka lapud iisipen mo ya say komentom et aliwan onman karakep ed komento na arum? Diad tua, say takot ya naliliknam et pakapatnagan ya mapaabeba ka tan ipapasen mon mas atagey so arum nen say sika. Labalabay nen Jehova itan ya kualidad. (Sal. 138:6; Fil. 2:3) Balet labay met nen Jehova ya sikatoy idayew mo tan pasesegen mo ray agagi ed saray aral. (1 Tes. 5:11) Inar-aro to ka tan ikdan to kay pakpel ya kaukolan mo.
11. Anto ran panonot ed Biblia so ontulong ed sikatayo?
11 Imanoen so pigaran panonot ed Biblia. Ibabaga na Biblia ya amin tayo et nalilingo ed panagsalita tayo. (Sant. 3:2) Amta nen Jehova ya aliwa tayon perpekto, tan amta met itan na saray agagi tayo. (Sal. 103:12-14) Sikaray espiritual a pamilya tayo, tan inar-aro da tayo. (Mar. 10:29, 30; Juan 13:35) Natatalosan da ya no maminsan et agtayo eksakton nibaga so labay tayon ikomento.
12-13. Antoy naaralan tayo ed alimbawa nen Nehemias tan Jonas?
12 Isipen pay pigaran alimbawa ed Biblia ya ontulong ed sikan nalabanan so takot mo. Nonot moy Nehemias. Sikatoy nanlingkor ed palasyo na sakey a makapanyarin ari. Maer-ermen si Nehemias lapud abalitaan to ya aderal iray padir tan puerta na Jerusalem. (Neh. 1:1-4) Imadyin mo pay pannerbiyos to nen tinepetan na ari no akin ya maer-ermen! Nampikasin tampol si Nehemias insan inmebat. Bilang resulta, baleg so intulong na ari ed saray totoo na Dios. (Neh. 2:1-8) Isipen met si Jonas. Nen ingganggan nen Jehova ya pasakbayan to ray taga Ninive, tinmakot ya maong si Jonas kanian amaarap ed sananey ya direksion. (Jon. 1:1-3) Balet diad tulong nen Jehova, sinumpal nen Jonas so asainmin to. Tan lapud saray imbaga to, maabig so nansumpalan na saray taga Ninive. (Jon. 3:5-10) Naaralan tayod si Nehemias ya importante so pampikasi antis ya onebat. Tan naaralan tayod si Jonas ya sarag itayon tulongan nen Jehova ya manlingkor ed sikato anggano natatakot tayon maong. Isipen pa, wala tay kongregasyon ya makapataktakot ya singa saray taga Ninive?
13 Anto sirin iray praktikal ya suhestion ya ontulong pian makapangiter kay makapaseseg iran komento diad saray aral? Konsideraen tayoy pigara.
14. Akin ya nepeg itayon manparaan ya maong parad saray aral tayo, tan kapigan tayo nayarin gawaen itan?
14 Manparaan parad kada aral. No masakbay ka lan manplano tan manparaan kan maong, mas walay kompiyansam ya mankomento. (Pro. 21:5) Siempre, aliwan pareparehoy eskedyul tayo. Si Eloise, ya abalon sister a manedad na masulok ya 80, et ipaparaan to la so Panag-bantayan kagapo ni labat na simba. Imbaga to, “Mas nagunggonaan ak ed aral no masakbay ak lan manparaan.” Si Joy, ya full-time a mantratrabaho, et eskedyul toy manaral na Panag-bantayan no Sabado. “Mas mainomay kon natandaan no aganok ni itan ya inaral,” so kuan to. Si Ike, a busy ya elder tan payunir, et imbaga to, “Mas labay koy manaral na sandaraiset ed interon simba nen say maminpinsan ak ya manaral.”
15. Panon kan makapanparaan ya maong parad aral?
15 Panon kan makapanparaan ya maong parad saray aral? Antis kan manaral, ipikasim ed si Jehova ya ikdan to kay masanton espiritu to. (Luc. 11:13; 1 Juan 5:14) Insan mangigana kay pigaran minuto pian nengnengen so titulo, saray subtitulo, saray litrato, tan saray kahon. Legan mon aaralen so kada parapo, no nayari et basam ya amin iray nisitan teksto. Dalepdepen so impormasyon, ya manpokus ka ed saray punto ya labay mon komentoan. No manparaan kan maong, mas nagunggonaan ka tan nayarin mas mainomay moy mankomento.—2 Cor. 9:6.
16. Anto ran uusaren ed panagaral so walad sika, tan panon mon uusaren iratan?
16 No posible, usaren so intarya na organisasyon tayo ya app, website, tan computer program ya walad lenguahe ya antam. Si Jehova, panamegley na organisasyon to, et angitarya na saray elektronikon uusaren ya ontulong ed sikatayon manparaan parad saray aral. Diad JW Library® app et na-download tayo ed gadyet tayo iray aaralen ya publikasyon. Kanian sarag tayon aralen, odino anggan panon et basaen o dengelen so publikasyon, diad anggan anton oras tan anggan iner. Uusaren iya na arum pian makapanaral ira no oras na panangugto diad trabaho o diad eskuelaan odino legan iran manbiabiahe. Sarag tayon usaren so Watchtower Library tan say Watchtower ONLINE YA LIBRARYA™ pian mas mainomay tayon i-research iray punto ya labay tayo nin aralen ya maong.
17. (a) Akin et maabig no mangiparaan ka na pigaran komento? (b) Antoy naaralan mo ed video ya Magmaliw ya Kaaro nen Jehova—Iparaan Moy Komentom?
17 No posible, mangiparaan na pigaran komento parad kada aral. Akin? Lapud ompan agka lanang ya natawag no iyatagey moy limam. Ompan wala ray kabansag mon mangiyatagey na lima, tan sakey ed sikara so nayarin turoen na manangikondukta. Pian nasumpal so aral ed suston oras, wala ray parapo ya nayarin limitaan na manangikondukta so turoen ton mankomento. Kanian agka nasasakitan o nadidismaya no agka naturon tampol. No mangiparaan ka na pigaran komento, mas dakel so pankanawnawam ya onebat. Sakey ed saray sarag mon iparaan ya komento et say pambasa na teksto. Balet no posible, mangiparaan ka met na komento ya ibagam ed sarilim ya salita. *
18. Akin et maabig no gawaen mon antikey so komentom?
18 Gawaen ya antikey so komentom. Mabetbet ya mas makapaseseg so komento no antikey tan simpli. Kanian gawam ya antikey iray ebat mo. No nayari et anggad 30 segundo labat. (Pro. 10:19; 15:23) No mankokomento kad saray aral diad loob na dakel lan taon, importante ya ipanengneng moy maong ya alimbawa ed pangiter na antikey iran komento. No komplikado tan pigaran minuto iray komentom, ompan natatakot lay arum ya onebat ta isipen dan agda naparaan so abilidad mo. Sakey ni, no antikey so komentom, mas dakel so makaebat ed aral. Mangiter na simpli tan direktan ebat lalo la no sika so unonan naturo. Agmo kokobrian so amin a punto ed parapo. No nikomento la so manunan ideya ed parapo, sarag mo lan ikomento so arum nin punto.—Nengnengen so kahon ya “ Antoy Sarag Kon Ikomento?”
19. Panon kan natulongan na manangikondukta, balet antoy nepeg mon gawaen?
19 Ipaamtam ed manangikondukta ya labay mon komentoan so sakey a parapo. No planom iyan gawaen, asinggeran mo la so manangikondukta antis ni na aral. No nasabi la may parapo ya komentoan mo, iyatagey mon tampol so limam. Iyatagey mon maong pian nanengneng na manangikondukta.
20. Akin ya say aral ed kongregasyon et singa panangan ya pandurungoan na sankakaaro?
20 Ipasen mon saray aral ed kongregasyon et singa panangan ya pandurungoan na sankakaaro. No bilang ta wala ray agagi ed kongregasyon ya inimbitaan da kan man-picnic tan kinerew dad sika ya manparaan kay simplin kakanen, antoy gawaen mo? Ompan medyo naaburido ka, balet seguradon gawaen moy anggaay nayarian mo ya mangawit na kakanen ya nagustoan na amin. Si Jehova so angimbita ed sikatayo ed saray aral, tan intarya to ditan so dakdakel ya espiritual a naakan parad sikatayo. (Sal. 23:5; Mat. 24:45) Sikatoy naliliketan no mangawit tayoy simplin regalo, say sankaabigan ya niiter tayo. Kanian manparaan kan maong tan mankomento ka labat. Diad ontan, agka labat mangan ed saray naakan ya intarya nen Jehova noagta wala met so awit mon regalo ya inabang mo ed kongregasyon.
KANSION 2 Jehova so Ngaran Mo
^ par. 5 Singa say salmista ya si David, amin tayo et inaro tayoy Jehova tan labalabay tayon idayew. Walay espisyal ya pankanawnawa tayon ibalikas so panangaro tayo ed Dios diad panamegley na pankomento tayo ed saray aral. Balet, arum ed sikatayo et natatakot ya mankomento. No ontan so naliliknam, makatulong ed sika iyan artikulo pian natalosan mo no akin ya natatakot ka tan no panon mon nalabanan so takot mo.
^ par. 17 Diad jw.org, bantayan so video ya Magmaliw ya Kaaro nen Jehova—Iparaan Moy Komentom. Nengnengen ed BANGAT NA BIBLIA > UGUGAW.
^ par. 63 DESKRIPSION NA LITRATO: Saray membro na kongregasyon ya malikeliket ya mibibiang ed Panagaral na Panag-bantayan.
^ par. 65 DESKRIPSION NA LITRATO: Arum ed saray membro na kongregasyon ya walad akaunan litrato ya mibibiang ed Panagaral na Panag-bantayan. Anggano nandurumay kipapasen da, amin da et walay eskedyul dan manparaan parad aral.